text:
Al va sù sul palc prime un, di bessôl, ben taponât cul capot. Lui al clame dentri il ghitarist: chest al è vistût agns Setante. Po par ultin al rive dentri un alien. Formazion complete. A chest pont il prin al gjave vie il vistît e al reste in blancjarie intime di femine cuntune crôs di pailletes in biele mostre. E si tache a sunâ. Chescj a son i Laipnessless, grup une vôre origjinâl e cul so piçul manipul di fan. A vegnin di Muçane e a àn un brut rapuart «cun dut ce che al è costrizion mentâl». Si viodin pocjis voltis insiemit in conciert, e cuant che al capite no si pues pierdi il spetacul. Parcè che chest al è: performance. Cence pretesis e cence regjistrazions, par cumò. Ma cui isal daûr des mascaris? Il prin, chel che al cjante, al è Rudy Citossi, 34 agns, fonic. Di pôc tornât di un zîr in moto de Indie al Nepal: 12 mil chilometris in 6 mês («par discuvierzi une volte di plui che l’om al è simpri compagn, indipendentementri di dulà che tu lu metis. Al è trist e al è bon te stesse maniere»). Chei altris a son un “toc” dal grup di Muçane vincidôr dal Premi Friûl 2010, i Luna e un Quarto: Jacopo Casadio, 32 agns, ae chitarre, e Davide Sciacchitano, 37, al cuintribàs. «Dut al nas di un gno progjet no tant musicâl, ma di voie di esprimi lis mês ideis» al conte Rudy «fasìno alc insiemit? O ai domandât a Davide e Jacopo. Lôr a son musiciscj bravissims, jo no vevi nancje mai cjantât in vite mê!». Cussì une dì, di une gjite in lagune di Maran, tirant fûr la ghitare e metint adun un pas improvisât sui personaçs dal puest, al nas il grup. «O sin 2 sest dai Leuq e un cjantant stonât» al scherce. E alore cualis sono chestis ideis? «O viodevi ator di me une vore di int “politichementri corete”. Noaltris o fasìn invezit folk “politically incorrect”. Lu fasìn borderline, tabaiant però di vite reâl, de basse furlane, de lagune, di disasi sociâl, dai fats di cronache. E dut par furlan. Par tabaiâ dai nestris argoments la lenghe furlane e je crude al pont just». Lôr a cjalin ator e a cjolin ator: l’alien sul palc, par esempli, al mene pal nâs i avistaments ufo a Mortean. Il puar ET si è dome pierdût, e in font al è un «tip cuiet». Al è po la cjançon dal crocodîl de lagune di Maran, par polemizâ sul ûs de risorse: pandi il “terôr” jenfri i diportiscj par fâur vendi lis barcjis e tornâ a disfrutâ la lagune «come che a fasevin i nestris vecjos», pescjant e fasint canelis. Vilotis acustichis e rimis bussadis si sposin benon cul intent di jessi dissacrants viers i lûcs comuns de furlanetât. Ancje tal non, Laipnessless, pensât su la false rie de peraule inglese “loneliness”. «Solitudin, ma chê dai purcits tal laip» al dîs Rudy «la avilizion des cjasis colonichis furlanis, chel vivi di emancipâsi». E di fâlu cu la vene sarcastiche di une vilote furlane in compagnie di aliens e autorezents. ❚
Natascia Gargano
MUSICHE. Laipnessless, la novitât musicâl dal 2014............
Al va sù sul palc prime un, di bessôl, ben taponât cul capot. Lui al clame dentri il ghitarist: chest al è vistût agns Setante. Po par ultin al rive dentri un alien. Formazion complete. A chest pont il prin al gjave vie il vistît e al reste in blancjarie intime di femine cuntune crôs di pailletes in biele mostre. E si tache a sunâ. Chescj a son i Laipnessless, grup une vôre origjinâl e cul so piçul manipul di fan. A vegnin di Muçane e a àn un brut rapuart «cun dut ce che al è costrizion mentâl». Si viodin pocjis voltis insiemit in conciert, e cuant che al capite no si pues pierdi il spetacul. Parcè che chest al è: performance. Cence pretesis e cence regjistrazions, par cumò. Ma cui isal daûr des mascaris? Il prin, chel che al cjante, al è Rudy Citossi, 34 agns, fonic. Di pôc tornât di un zîr in moto de Indie al Nepal: 12 mil chilometris in 6 mês («par discuvierzi une volte di plui che l’om al è simpri compagn, indipendentementri di dulà che tu lu metis. Al è trist e al è bon te stesse maniere»). Chei altris a son un “toc” dal grup di Muçane vincidôr dal Premi Friûl 2010, i Luna e un Quarto: Jacopo Casadio, 32 agns, ae chitarre, e Davide Sciacchitano, 37, al cuintribàs. «Dut al nas di un gno progjet no tant musicâl, ma di voie di esprimi lis mês ideis» al conte Rudy «fasìno alc insiemit? O ai domandât a Davide e Jacopo. Lôr a son musiciscj bravissims, jo no vevi nancje mai cjantât in vite mê!». Cussì une dì, di une gjite in lagune di Maran, tirant fûr la ghitare e metint adun un pas improvisât sui personaçs dal puest, al nas il grup. «O sin 2 sest dai Leuq e un cjantant stonât» al scherce. E alore cualis sono chestis ideis? «O viodevi ator di me une vore di int “politichementri corete”. Noaltris o fasìn invezit folk “politically incorrect”. Lu fasìn borderline, tabaiant però di vite reâl, de basse furlane, de lagune, di disasi sociâl, dai fats di cronache. E dut par furlan. Par tabaiâ dai nestris argoments la lenghe furlane e je crude al pont just». Lôr a cjalin ator e a cjolin ator: l’alien sul palc, par esempli, al mene pal nâs i avistaments ufo a Mortean. Il puar ET si è dome pierdût, e in font al è un «tip cuiet». Al è po la cjançon dal crocodîl de lagune di Maran, par polemizâ sul ûs de risorse: pandi il “terôr” jenfri i diportiscj par fâur vendi lis barcjis e tornâ a disfrutâ la lagune «come che a fasevin i nestris vecjos», pescjant e fasint canelis. Vilotis acustichis e rimis bussadis si sposin benon cul intent di jessi dissacrants viers i lûcs comuns de furlanetât. Ancje tal non, Laipnessless, pensât su la false rie de peraule inglese “loneliness”. «Solitudin, ma chê dai purcits tal laip» al dîs Rudy «la avilizion des cjasis colonichis furlanis, chel vivi di emancipâsi». E di fâlu cu la vene sarcastiche di une vilote furlane in compagnie di aliens e autorezents. ❚


c: text/html

text:
La nassite dal “Gnûf Liruti, il dizionari biografic dai furlans” e jere tacade intal 2006 cu la scree dal prin volum a stampe: 1. L’ete di mieç, a cure di Cesare Scalon. Il secont al jere jessût tal 2009: 2. L’etât Venite, a cure di Scalon, Claudio Griggio e Ugo Rozzo. Il tierç, simpri su cjarte, tal 2011: 3. L’etât contemporanie, curât di Scalon, Griggio e Giuseppe Bergamini. Trê grancj cjapitui su lis personalitâts de storie furlane in nûf volums in totâl.
Daspò dîs agns o pôc di plui dal inizi di cheste grande aventure editoriâl – ven a stâi la compilazion di un dizionari su la vite dai furlans plui ilustris de storie –, e je stade presentade in ocasion de fieste de Patrie dal Friûl 2017, la version online di cheste impuartante iniziative. Promotôr dal progjet, l’Istitût Pio Paschini pe storie de Glesie in Friûl, che al à rimodernât pal digjitâl cheste grande sorte di enciclopedie dai furlans, graciis al contribût de Provincie di Udin, de Fondazione Friuli e de Arcidiocesi di Udin.
2.620 vôs biografichis a disposizion di ducj, no dome pai studiôs e no dome intes bibliotechis. Cumò, di cjase o in cualsisei puest indulà che e je une rêt internet, baste vê un computer, o un tablet, o un smartphone, ducj ai puedin cuntun clic documentâsi su la vite e su la opare dai furlans plui significatîfs de nestre storie. I contignûts par di plui a son a disposizion daûr une atente e moderne funzionalitât, miôr rispiet ae version a stampe.
Une leture ipertestuâl in plui che secuenziâl, come che al è pe cjarte. Insome, si pues consultâ il dizionari midiant di diviersis modalitâts di navigazion: par ordin alfabetic, par areis tematichis (storie, lenghe, siencis, arts, tecnologjie e vie indenant), par ricercjis avanzadis, specificant i criteris, cu la pussibilitât par esempli di inserî arcs temporâi, datis e lûcs di nassite e di muart, professions, altris clâfs di ricercje par svariadis variants di indagjin.
Nol è di trascurâ l’inzornament che al permet il dizionari online. Mendaduris di eventuâi erôrs, zonte di informazions, fotografiis e altris dâts di interès, tant che videos, regjistrazions audio, coments, bibliografiis, a puedin jessi inserîts cence masse fastidis intes schedis dai personaçs. Un insiorament cence fin, un procediment dal sigûr plui agjibil dai inzornaments de cjarte stampade. In plui, pal 2018 al è proviodût un suplement cun gnovis vôs, cun ricercjis e studis resints.
Sgarfant, o miôr, cricant sul “Dizionari bibliografic dai furlans”, tra lis doi mil e passe vôs, si scuvierzin cetantis bielis robis, utilis e impuartantis par tacâ a scuvierzi plui tal profont la anime dai furlans e des furlanis che a àn fate grande la nestre tiere. Par dâ juste une cerce, o ripuartìn in curt cualchi notizie de prime, de ultime e de vôs di mieç, ven a stâi: l’astonom Binetti Antonio, il predi e poete Zuttioni Giovanni e la fotografe, politiche, operarie, sartore e atore – cussì le nomee il dizionari a nivel di profession – Modotti Tina.
BINETTI ANTONIO (San Pieri di Gurize, ai 19 di Jugn dal 1846 – Arceti di Firenze, ai 20 di Fevrâr dal 1928). Osservadôr espert de posizion dai asteroits e des cometis, laureât te scuele di aplicazion par inzegnîrs de Universitât di Padue, al è stât membri de Academie dai Lincei e membri associât de Royal Astronomical Society di Londre. Plui voltis vincidôr di concors pe catedre ae Universitât di Turin e Firenze, al à lavorât pe gran part de sô vite intal Osservatori di Arcetri.
ZUTTIONI GIOVANNI (Vil-divar, ai 20 di Otubar dal 1837 – Vildivar, ai 12 di Lui dal 1901). Predi, cooperadôr a San Stiefin udinês, a Gridiscjute di Vildivar, capelan a San Martin di Codroip, plevan e vicjari forani di Vildivar. Di lui al dîs D’Aronco: “Di spirt cetant caritatevul, tant di murî puarissim, al veve di jessi un tipic esempli di predi di campagne ecelent, lavoradôr mai strac».
MODOTTI TINA (Udin, ai 16 di Avost dal 1896 – Citât dal Messic, ai 6 di Zenâr dal 1942). Emigrant di cuant che e veve doi agns, e à tacât biel zovine a lavorâ in filande. Intal 1913 e je a San Francisco intai Stâts Unîts cu la famee, lavoradore in sartorie. E tache chi la sô aventure di fotografe e atore. Los Angeles, Hollywood e Citât dal Messic a son tapis impuartantis de sô vite che le svicinin a grancj artiscj. Di chi, l’impegn politic, militante tal Partît comunist messican. Tornade in Europe dopo diviersis persecuzions, la ultime part de sô vite le à passade tra Mosche, Varsavie, Viene, Parîs, Madrid e altris citâts, ativiste convinte e artiste fin sul ultin. ❚
✒ Alessio Screm
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +

robotstxt: allowed

filter: keep


text:
L’impuartant libri “Caro modello Friuli, Economia, Lavoro – Imprese e Credito dopo la crisi 2008 -2014” dal economist Fulvio Mattioni, al è stât volût a fuart de CISL di Udin che, di agns, si impegne par lâ di là dai stereotips, vint miôr cognossi la vere nature e la entitât de sfide in at par condividint la puartade e frontâle in maniere adeguade, cussì come che si à fat intal post taramot dal ’76. La sfide, tant che chê volte, no je conzunturâl ma di sisteme, di model, di prefigurazion dal futûr.
VÊ UN SIUM
Di masse timp intal nestri Friûl al mancje un sium coletîf. Un sium tant che chel che al à prodot il “Model Friûl”, bon di creâ procès fantastics inte economie, intal lavôr, intes comunitâts e intes identitâts. Atenzion: fantastics, no fantasiôs. E tant reâi di jessi ricognossûts e preseâts in Italie e intal mont. Intai ultins 25 agns si à vût miôr, invezit, cori daûr ciertis ilusions tant che, par esempli, chê di une economie dute terziari e dute “new”, trascurant la economie reâl.
Si à pensât di rotamâ il setôr industriâl, di podê fâ di mancul di piçulis impresis, dai imprenditôrs e dai zovins. L’opuest dal Model Friûl, insume.
Bisugne bandonâ cun urgjence lis ilusions e al va cjatât fûr un gnûf sium coletîf bon di tornâ a dâi un fin ae nestre autonomie, e va furnide une identitât ricognossibile e spindibile ai risultâts dal lavôr nostran e al teritori, a van costruidis prospetivis pai zovins, cussì come che al à scrit ben il sociolic Bruno Tellia intal saç introdutîf al libri.
UN PIL IN SOFERENCE
Il libri al aprofondìs i aspiets leâts ae capacitât evolutive de economie locâl, fermantsi su la minôr capacitât di produsi redit. Il prodot interni sporc regjonâl, di fat, al è calât dal 12% intai ultins 7 agns. Si individuin inte sotvalutazion culturâl e politiche dal setôr industriâl, di une bande, e inte assence di une politiche industriâl, di chê altre, lis causis principâls de crisi in at: il trafic in esportazion al è calât dal 20%, a son caladis lis presincis turistichis e a son stadis pierdudis plui di 1200 impresis di manifaturis.
Si augurisi un pat strategjic tra gnove politiche industriâl regjonâl e sisteme finanziari locâl pe poie dai invistiments e pe difusion dai servizis finanziaris intes impresis piçulis e mediis, cemût che e pretint la politiche comunitarie.
A PAIN I ZOVINS
Il libri si ferme sui temis dal lavôr e de apartheid dai zovins. A paiâ la crisi a son soredut i zovins, tra i 15 e i 34 agns, cuntun câl di un tierç di chei cjapâts a vore in Friûl Vignesie Julie.
Al riclame lis consecuencis de disocupazion zovine di masse (4 voltis superiôr a chê medie), o sedi il pericul di une mancjade inclusion sociâl.
Al evidenzie la esplosion dai lavoradôrs sospindûts e cuvierts in maniere temporanie dai amortizadôrs sociâi ma a pericul fuart di espulsion dal marcjât dal lavôr. L’insiemi di disocupâts, avilîts e sospindûts, al à passadis lis 100 mil unitâts cuntun tas di disocupazion “slargjât” dal 16%.
Al dîs di une situazion che e à di stimolâ la creazion di aleancis sociâls interessadis a concentrâ lis risorsis disponibilis su la economie reâl, su lis impresis e sui lavoradôrs. E che e à di progjetâ un marcjât dal lavôr dulà che al sedi spazi pai zovins!
Il libri dal economist Mattioni al analize la prestazion economiche e di lavôr dal marcjât de nestre Regjon cence, però, lâ daûr ae rassegnazion e, anzit, al stimole a racuei e a vinci une sfide enorme: fâ i conts cu la realtât dal vuê, impegnant dutis lis energjiis par costruî un futûr miôr. Par fâ chest al covente tornâ a jessi un Friûl industriôs, competitîf e vitâl, bon di rinovament e di ricondusi a nivei sostignibii la burocrazie regjonâl ipertrofiche.
Insume, un Friûl che al sedi di gnûf sburt pal disvilup di dute la regjon e oportunitât pai zovins: un gnûf, ricjatât e rinovât “Model Friûl”. ❚
Roberto Muradore, Segretari Gjenerâl CISL di Udin
Un libri nus jude a tornâ a pensâ al “Model Friûl” e a un sium che al covente ancjemò............
L’impuartant libri “Caro modello Friuli, Economia, Lavoro – Imprese e Credito dopo la crisi 2008 -2014” dal economist Fulvio Mattioni, al è stât volût a fuart de CISL di Udin che, di agns, si impegne par lâ di là dai stereotips, vint miôr cognossi la vere nature e la entitât de sfide in at par condividint la puartade e frontâle in maniere adeguade, cussì come che si à fat intal post taramot dal ’76. La sfide, tant che chê volte, no je conzunturâl ma di sisteme, di model, di prefigurazion dal futûr.


text:
Bielis gnovis di bande de Provincie di Pordenon,
e cun di plui a son dutis par furlan.
In grazie dai fonts de Leç 482/99 di fat, la aministrazion e je partide cuntun gnûf progjet di comunicazion istituzionâl. Il progjet al è avonde articolât e al cjape dentri, dongje de traduzion par furlan di une part dai regolaments che si cjatin sul sît Internet dal Ent, ancje un telegjornâl in marilenghe.
In dut a son previodudis cuatri pontadis, dôs tal mês di Setembar e dôs in Otubar, in onde su Tele Pordenone di miercus di sere tor des nûf, da pît dal telegjornâl de emitente.
AUTOPRODUZION_“Il notiziari al è prodot “in cjase”: lis ripresis si fasin te sale de zonte e la redazion e je par cure dal sportel linguistc dal Ent” e spieghe le dotore Elena Zanussi, sporteliste di lenghe furlane in Provincie di Pordenon zaromai de fin dal 2007. La struture e je semplice: in ogni pontade al fevele il President de Provincie, Alessandro Ciriani, e i Assessôrs. “Ognidun di lôr al fevele des ativitâts dal so assessorât, presentant soredut lis novitâts, lis gnovis dal moment” e conte Elena, “la conduzion e je dute par furlan, po dopo i intervistâts a rispuidin te lenghe che a cognossin miôr”.
La trasmission si pues viodile su Internet, tal sît www.provincia.pordenone.it/index.php?id=495, dulà che a vignaran cjariadis dutis lis pontadis.
UN BON ACET_Il telegjornâl al rive intun moment pardabon delicât par Pordenon, e al rapresente une sielte une vore preseabile de Aministrazion, che e da un segnâl fuart di atenzion e rispiet viers chês zonis dal teritori dulà che la marilenghe e je ancjemò la lenghe di ogni dì. “Al è masse adore par podê fâ un belanç de iniziative, pal moment no si pues misurâ il nivel di gradiment. Almancul però no vin vût nissune telefonade di proteste, come che al jere sucedût mês indaûr in ocasion de presentazion dal sportel linguistic ae stampe” e marche Elena, tal pandi la sô sodisfazion par jessi rivade a inmaneâ chest progjet.
Sperìn che l’esperiment al ledi indevant e che, te prossime edizion, a sein almancul i sottitui par furlan cuant che l’intervistât al fevele intune lenghe difarente.
Federica Angeli
ATUALITÂT. La Provincie par furlan............
Bielis gnovis di bande de Provincie di Pordenon,


text:
Precisazion
O vin ricevude cheste precisazion (par talian, ndr) dal President dal Ordin dai Gjornaliscj dal F-VJ, Pieri Villotta intervistât sul numar di Setembar 2010.
O ringracii pe interviste e pal biel ritratut a lapis (compliments a Gianni Di Lena), ma cul riclam in prime pagjine no i sin. No dome no ai mai dit «Il Friûl e Triest? Miôr separâts», ma nancje no lu pensi. O pensi invezit, e chest al è ancje te interviste, che lis dôs conurbazions di Udin e Triest a podaressin costituî dôs areis metropolitanis difarentis te regjon, ma chest al è il contrari de separazion. La regjon Friûl-Vignesie Julie e je cence dubi «juliane» començant di Forum Julii, che plui «julian» di cussì no si pues; al stone in câs chel «Vignesie» che Graziadio Isaia Ascoli, inventôr di cheste denominazion, al voleve cjapâ dentri dute la zone adriatiche storichementri apartignude a Vignesie, vuê slovene e cravuate che nô no si insumiìn dal sigûr di rivendicâ. La Vignesie Julie e jere sûr de Vignesie Euganie e de Vignesie Tridentine. Vuê se tu vâs a Trent a fevelâ di Vignesie Tridentine ti fasin cori, se tu vâs a Vignesie a fevelâ di Vignesie Euganie no san nancje ce che e je.
E je restade, rivoc dal clime invelenât dal secont dopo vuere sul confin orientâl, dome la Vignesie Julie. E murarà cui ultins esui.
Ma un cont a son i nons des regjons e un cont e je la sostance. Cheste regjon no pues dividisi, pene la dissoluzion e la pierdite di ogni «specialitât».
Par chest no ai mai pensât a «separâ» Udin di Triest, in câs che a coltedin ognidune lis sôs specificitâts e lis sôs vocazions. Une regjon e baste e e vanze.
Mandi, Pieri.
AL RISPUINT DREE VENIER:
A coventaressin plui acuilis e mancul paveis
Cuant che nus è rivade in redazion cheste rispueste o vin tirât il flât: «ah bon, dut al è tornât normâl!». Pieri Villotta, di fat, nus jere someât un rivoluzionari che, biadelore libar di fevelâ, al diseve fuartis robis furlanistis e o jerin restâts. Dal sigûr, o vin stracapît noaltris e i domandìn scuse. Ma pensait che lu vin fat ducj, parfin il nestri diretôr che nol è di prin pêl. Al à di jessi stât parcè che te interviste Villotta al pant cun braùre di jessi un dai fondadôrs dal Moviment Friûl e subit dopo nus dîs che TS e Friûl a son dôs realtâts diviersis: nô alore o vin fat un plui un. Tal simbul dal MF, di fat, e je une biele cjartute dal Friûl, Friûl propit: cence Triest e cun Sapade e il Mandament di Puart zontâts.
Par chel che al rivuarde la separazion de Regjon e la specialitât, cu la riforme federâl – metìn par assurt che si fasile in maniere serie – al varès di cambiâ dut, ma se par prins cierts furlans a vuelin par fuarce stâ cun Triest o sin malmetûts.
Dree Venier
________________________________________________________________________
Su Friuli.doc e Gusti di frontiera
Cjarissim Diretôr,
o ai let il so editoriâl dal n. 9 de Patrie e mi cjati in plen acuardi cun Lui ma o volevi meti dongje ancje lis mês considerazions che a son:
Friuli doc e dopo Gusti di frontiera a son manifestazions enogastronomichis che no visiti plui parcè che no condivît. Parcè che mi soi cjatade sintade intai marcjepîts sporcs. Stesse identiche robe mi à sucedût a Gusti di Frontiera.
Ma chest an a Gusti di Frontiera o ai cjatât un articul sul Friuli te pagjine dal Isontino dulà che, e jere ore, a scomencin lis protestis di bande dai partecipants, un dai plui rapresentatîfs che al è il Centro tradizioni di Borgo San Rocco (scrit rigorosementri par talian ancje se al è il Borc storic plui furlan de citât e ricognossût come tâl di ducj e dulà che o soi a stâ) par bocje dal so president Paolo Martellani al scrîf: «Ormai l’evento è diventato una chiassosa fiera come tante altre, non valorizza più il territorio, ed i partecipanti arrivano un po’ da tutti i paesi. A questo punto la nostra presenza non è più qualificante».
Ancje la promozion sui media e je scjadinte e di bas livel, la Rai regjonâl-triestine e à nomenât Friuli.doc dopo Pordenonelegge che al somee che e vedi un sucès strepitôs, vino dome di promuovi il mangjâ e bevi? E i furlans che si interessin di culture pluitost che a implenâsi? Che cheste e sedi la solite politiche dai conseîrs regjonâi e locâi che nus passin par bevûts e amants dal folclôr?
Isa Dorigo, Sportel pe lenghe furlane de Provincie di Gurize
AL RISPUINT DREE VALCIC:
Preseade Isa Dorigo,
o pues condividi che i moments di agregazion no varessin di jessi dome di folclôr e mangjâ e bevi. Ma no si à di trai cuintri dut e ducj. Propit parcè che o condividìn la linie di partî dal bas, ancje chest an (il secont consecutîf) midiant de atenzion e sensibilitât de Provincie di Udin, o vin vude la pussibilitât di jessi presints a Friuli.doc par proponi la nestre riviste, adun cu lis publicazions di Glesie Furlane.
Acusâ i organizadôrs che cierts events a son dome «sporc e implenâsi» al è sul stes plan di cui che al acuse i furlans di jessi «bevûts e amants dal folclôr».
O preferìn dimostrâ cui fats che il Friûl al à un patrimoni che nol è dome enogastronomic (che dut câs o preseìn une vore) e par chest o continuìn mês par mês a fâ cognossi la nestre vore sul teritori, tal mieç de int.
Cu la sperance di podê dimostrâlu ancje a Gurize, o ringrazìin chi ducj chei che nus àn dât bon acet ta chescj mês par presentâ la nestre riviste.
Dree Valcic
ATUALITÂT – Letaris............
Precisazion


text:
La maniere miôr di difindi i piçui, i puars, i popui no ricognossûts e je chê di partî dal propri teritori. Al dîs ancje il Vanzeli di amâ il prossim, che al è chel plui dongje di me. No par escludi chei lontans, ma parcè che o pues operâ in maniere concrete dulà che o vîf. Ducj si varès di pensâ globalmentri e operâ localmentri.
pre Roman Michelot
Se o ai di fevelâ dome par inglês, al baste dî “yes” e vonde. Jo no soi cuintri di une lenghe comune di colegament, ma no à di jessi la uniche lenghe, no à di jessi la lenghe esclusive. Alore jo o voi cul gno barachin, cu la mê culture, tu tu vâs cul to barachin, cu la tô culture, alore o podìn vê une lenghe come che al jere il latin par capîsi, ma dopo jo o met il furlan, tu tu metis la tô lenghe. Chest pluralisim di culturis e di lenghis al è fondamentâl, parcè che la vite e je un fat armonic. O si è vîfs, o si è muarts; o si è vîfs in maniere globâl o no si è vîfs. Duncje, la difese pe vite e je une robe che e cjape dut ce che al puarte la vite: la lenghe, la culture, il teritori, la salût, la filosofie. Cussì o esistìn. Se un al scombat pe vite e ancje jo o scombat pe vite, o scugnìn cjatâsi magari cun sensibilitâts diferentis. O fasìn la stesse bataie, ancje se un al è un pôc a “la sinistra del padre”, un altri di une altre bande … insumis, no sin lontans, no sin lontans dal ream di Diu.
Cualchidun al à une grande cognossince dal grant marcjât, al sint la globalizazion, le sint su la piel, al fevele di convint e ancje cun fondamente.
Salacor, cualchi volte bisugnarès che jo o cirìs (si ben che no mi sint tant provinciâl) di vierzimi ae mondialitât, ma chel altri al à di stretâsi un pôc ae proprie realtât. E je int che e à une grande passion pai popui indigjens, natîfs de Americhe, dai Nasa (che no je la NASA). I Nasa a son in Colombie e a son puare int che i lazarons di là jù, i spagnûi, i colombians a vuelin puartâur vie la lenghe, la lôr culture. Al è just partî di culì, magari cun sacrifici a spesis propris e lâ a difindi i Nasa là vie. Ma par difindi i Nasa si à di jessi un Nasa, fevelâ la lôr lenghe. Parcè che se si fevele par spagnûl, si dopre la lenghe dai parons, dai colonizadôrs. O ai gust che un al difindi chei là, ma bisugne scomençâ a difindi i Nasa di cjase nestre! Parcè disio chest? No par jessi trist cuintri di lôr, ma parcè che l’om al è limitât, al à di acetâ i siei limits, no par egoisim, ma par costituzion.
Tal gno curtîl o ai metût un dôs cjasutis e o met dentri ogni dì cuatri cinc pugns di mei, un pôc di dut, dopo o cjol di chês balis (a costin vot mil francs, a costin cjaris), chês todescjis, chês cul saìn e i uciei a van a becâ. Mi plasarès dâur di mangjâ ancje a di chei passars di Gnespolêt, ancje lôr a àn di vivi, a chei di Mortean – no àno di vivi ancje lôr? – ancje a chei dal Sudameriche… ma no rivi. Se Crist mi à metût a Visepente o scuen rassegnâmi a dâur di mangjâ ai canarins di Visepente.
Come une mari che e da di mangjâ ai siei fruts, lu fâs par dut il mont, ma in maniere concrete e pues dâur di mangjâ dome ai siei. Po dopo, se e pues, ancje a di chei altris, ma se jê no ur da di mangjâ ai siei par dâur di mangjâ a chei altris, e va cuintri nature. ❚
(6, al va indevant)
pre Antoni Beline


text:
Autonomie? Specialitât? Se nol fos di vaî, al vignarès di ridi. Intes ultimis setemanis si fâs strade intal grant dibatiment su lis riformis istituzionâls la ipotesi (aromai plui di une ipotesi, al pâr) di une macroregjon, là che però – a sigurin components autorevui de Comission incargade di studiâ il futûr asset – il Friûl al podarès gjoldi di une autonomie “maiorade”. Ancje se chest al sucedès, a ce coventaressial, ancje ae lûs des novitâts economichis istituzionâls? Pont prin: o regjistrìn che aromai il F-VJ al è daûr a disfâsi. Pazience vê pierdût intai agns il control dal setôr finanziari (la svendite des bancjis) e des multi utilities (se la energjie e pâr un element secondari…): aromai e je lade, dibant vaî sul lat butât, si podarès dî, tant par visâsi che ancje il setôr dal lat e dai siei derivâts aromai nol è cuasi plui afâr nestri (lei ae vôs: Latterie Friulane-Parmalat). Ma cumò o sin al paradòs: Triest e Gurize a àn creât za rapresentancis unichis par ce che al tocje Confindustrie e Cjamare di cumierç, Pordenon e Udin a procedin inte operazion “Harakiri”: dividûts su dut, di Confindustrie (Pordenon pluitost che “maridâ” Udin al trasferirès la sede su Marte, ma il Venit par fortune al è plui dongje), ae Cjamare di cumierç (Udin, fuart dal fat di racuei cuasi la metât des impresis regjonâls, al riclamarès il dirit di ospitâ la sede), ae unificazion des Fieris che tancj bêçs publics (e duncje nestris) a son costadis fin cumò…
Dut chi? No, trancuîi. Parcè che za in curt si podaressin anunziâ novitâts sul front di viabilitât e traspuarts: Autovie Venete, cuntun slungjament “golôs” de concession, al podarès jentrâ a fâ part dal Pôl autostradâl dai Nord, là che ben si sa cetant “pês” che al podarès vê; intant che l’aeropuart regjonâl di Roncjis di Monfalcon al podarès jentrâ inte orbite de Save, dopo tancj agns di tire e mole. Insume, altris centris decisionâi che si slontanin.
Intant o regjistrìn une altre vitorie dal autonomisim ae F-VJ: la jevade dal Fonts disvilup Pmi – dai Nordest, dal sigûr – che al sarà gjestît di Fvg Sgr, societât nassude de colaborazion tra Veneto Sviluppo (51%) e Friulia (49%), iniziative li che al partecipe ancje il fonts pension dal mont produtîf venit Fondo Pensione. Dotazion: 50 milions plui o mancul, e di chei une ventine di Veneto Sviluppo, 21 di Friulia e plui di 7 dal Fondo Pensione Veneto. Secont indiscrezions di stampe, a saressin 870 lis impresis potenziâls “target” dai invistiments, stant a carateristichis di faturât, Ebitda e altris parametris cjapâts in considerazion: di chestis, 738 a son dal Venit e dome lis restantis 132 dal F-VJ. Domande: ma se i invistiments intes Pmi locâls ju decît dopo cheste societât “miste”, a ce coventie Friulia? E ancjemò: cemût vignarano decidudis pardabon, di là des assicurazions di façade, lis destinazions dai invistiments (stant che, di là di dut, il Venit al controle il 51% de Sgr)? Tant altri si podarès ancjemò domandâ, ma a chest pont al è dut relatîf…
La Regjon dut câs e à decidût di tornâ a fâ ancje “in maniere autonome” politiche industriâl, midiant de leç clamade “Rilancimpresa”. Tantis bielis misuris: Agjenzie pai invistiments, voucher pe inovazion, contrats di insediament, abatiment de Irap, riassestament dai Consorzis industriâi, coordenament dai struments finanziaris e pe internazionalizazion… Laut dai Industriâi, ma la Confapi regjonâl, par esempli, pûr ricognossint i aspiets positîfs dal proviodiment, midiant dal propri president Massimo Paniccia, e evidenzie che la norme e lasse ai margjins la industrie regjonâl des costruzions, «che, pe centralitât rivistide ancjemò intes dinamichis di dute la economie, e je chê in stât di determinâ un cambi di marce bande la riprese e il disvilup». Secont Paniccia «il limit plui grant de leç al è inte pocje dotazion finanziarie, 13 milions in dut, che no pues jessi calcolade suficiente a rimeti in moviment la industrie des costruzions inte situazion di prostrazion pe stasi dai invistiments publics e la stagnazion di chei privâts. Al coventarès – al zonte Paniccia – un stanziament in plui di 35-40 milions e un slargjament consecuent dai beneficiaris, simpri restant l’ambit de ricualificazion, in câs slargjant i incentîfs ancje al patrimoni di interès storic e culturâl». Viodudis lis puaretâts di belanç regjonâl e i orientaments di cumò, par intervents urgjents, citofonâ Veneto Sviluppo… Cuissà. ❚
Linux
Autonomie… ridi par no vaî............
Autonomie? Specialitât? Se nol fos di vaî, al vignarès di ridi. Intes ultimis setemanis si fâs strade intal grant dibatiment su lis riformis istituzionâls la ipotesi (aromai plui di une ipotesi, al pâr) di une macroregjon, là che però – a sigurin components autorevui de Comission incargade di studiâ il futûr asset – il Friûl al podarès gjoldi di une autonomie “maiorade”. Ancje se chest al sucedès, a ce coventaressial, ancje ae lûs des novitâts economichis istituzionâls? Pont prin: o regjistrìn che aromai il F-VJ al è daûr a disfâsi. Pazience vê pierdût intai agns il control dal setôr finanziari (la svendite des bancjis) e des multi utilities (se la energjie e pâr un element secondari…): aromai e je lade, dibant vaî sul lat butât, si podarès dî, tant par visâsi che ancje il setôr dal lat e dai siei derivâts aromai nol è cuasi plui afâr nestri (lei ae vôs: Latterie Friulane-Parmalat). Ma cumò o sin al paradòs: Triest e Gurize a àn creât za rapresentancis unichis par ce che al tocje Confindustrie e Cjamare di cumierç, Pordenon e Udin a procedin inte operazion “Harakiri”: dividûts su dut, di Confindustrie (Pordenon pluitost che “maridâ” Udin al trasferirès la sede su Marte, ma il Venit par fortune al è plui dongje), ae Cjamare di cumierç (Udin, fuart dal fat di racuei cuasi la metât des impresis regjonâls, al riclamarès il dirit di ospitâ la sede), ae unificazion des Fieris che tancj bêçs publics (e duncje nestris) a son costadis fin cumò…


text:
«Vivi Remanzâs. Vuide ai uficis, ai servizis e aes oportunitâts dal teritori»: chest il titul dal volumut presentât ai 4 di Març stâts li dal Palaç municipâl di Remanzâs. La vuide, par cure di Priscilla De Agostini, e à uns 60 pagjinis e e je di plante fûr bilengâl furlan-talian, insiorade di cetantis fotos a colôrs; l’obietîf al è chel di contâ il paîs e il teritori di Remanzâs furnint al citadin informazions utilis par vivi ad implen i servizis e lis oportunitâts ufiertis de Aministrazion comunâl e des realtâts associativis dal lûc. Cun di plui, si vûl rindi plui sclet l’acès aes informazions e favorî la partecipazion ative di ducj i citadins che cussì a podaran zovâsi des oportunitâts ufiertis ma ancje contribuî di persone a miorâ il lôr teritori.
Jessint bilengâl, la vuide e à chê di jessi un imprest informatîf svelt e eficaç par fâ cognossi a ducj, sedi ai citadins gnûfs che a chei dal lûc, il lôr paîs cun di plui valorizant la lenghe furlane tant che element distintîf de vite dal puest.
La publicazion, realizade in gracie de leç 482/99 pe tutele des minorancis linguistichis storichis, e ven dade fûr a dutis lis fameis di Remanzâs; cui che al è interessât a vêle le cjate li dal Municipi, tal Sportel pe Lenghe Furlane e tal Centri Informezovins.
Ch. Rom.
ATUALITÂT – La gnove vuide bilengâl di Remanzâs............
«Vivi Remanzâs. Vuide ai uficis, ai servizis e aes oportunitâts dal teritori»: chest il titul dal volumut presentât ai 4 di Març stâts li dal Palaç municipâl di Remanzâs. La vuide, par cure di Priscilla De Agostini, e à uns 60 pagjinis e e je di plante fûr bilengâl furlan-talian, insiorade di cetantis fotos a colôrs; l’obietîf al è chel di contâ il paîs e il teritori di Remanzâs furnint al citadin informazions utilis par vivi ad implen i servizis e lis oportunitâts ufiertis de Aministrazion comunâl e des realtâts associativis dal lûc. Cun di plui, si vûl rindi plui sclet l’acès aes informazions e favorî la partecipazion ative di ducj i citadins che cussì a podaran zovâsi des oportunitâts ufiertis ma ancje contribuî di persone a miorâ il lôr teritori.


text:
O vin savût che tal mês di Dicembar, il Guvier di Rome al finanziarà par 270 milions di euros i lavôrs pe gnove plateforme logjistiche dal puart di Triest. Prime des elezions politichis dal 2008, il Guvier al veve dât altris 50 milions di euros par rifinî la grande viabilitât di Triest, e in chestis setemanis i triestins a àn otignût di Tondo l’impegn dal prin milion di euros par fâ sù un acuari o parc marin, che al vignarès a costâ in dut 50 milions.
Nô furlans no vin contrarietâts al rinfuarciment des infrastruturis di Triest, in particolâr dal so puart che al varès di rilançâ in plen chê citât par cont de interie aree dal centri e dal est di Europe, cul disvilup dai siei colegaments cul mâr Mediterani, cul Orient vicin e lontan, cu la Asie. Chel al è il grant avignî par Triest, par tornâ a cressi e a disvilupâsi. E no chel di aviersâ ogni proviodiment pal Friûl e vivi di assistenzialisim! Nus somee dome mancul in scuare il batibui che a àn fat a Triest par convinci Tondo a dâur i bêçs pal acuari sul mâr…
Dite chest, o passìn al Friûl par domandâur ai politics di chenti ce che a stan fasint pes grandis stradis de nestre tiere. Lu domandìn parcè che ju viodìn ducj impegnâts a fevelâ des grandis infrastruturis internazionâls che a varessin di traviersâ e di savoltâ il Friûl ca di vincj o di trente agns (se e va ben!). Cemût fasêso a dismenteâsi dal dut di intervignî, come Regjon e come Stât centrâl, par modernizâ lis stradis ex statâls di Gurize a Udin e di Udin a Pordenon? Su chestis stradis strategjichis pai trafics economics e pe int dal Friûl intîr, vuê si cor cun dificoltâts pesantis, intassadis come che a son di streturis e di paîs di traviersâ . Par fâ front a chest stât di cjossis, lis trê Provinciis furlanis di Gurize, Pordenon e Udin a àn burît fûr un progjet gjenerâl di modernament, dal cost stimât di 300 milions di euros. Chest progjet al è stât fat bon ancjemò trê agns indaûr sei de Regjon, sei de ANAS di Rome, e duncje al sarès subit cantierabil. Fat impuartant ancje par furnî lavôr a impresis e operaris in chescj moments di crisi di lavôr. Ma, purtrop, fin cumò par costruî su chestis stradis impuartantis dome tarondis di scoriment, e à tirât fûr a pene 11 milions di euros…
Par noaltris, cheste rispueste cussì tegnose no vâl a modernizâ la principâl infrastruture stradâl dal Friûl, che dulintor di chê, al bat il cûr economic de nestre tiere. E je une rispueste dal dut inacetabile!
Curtis e che si tocjin, inalore. Par chestis dôs stradis di valôr strategjic pai trafics e pe economie dal Friûl, la Regjon, i parlamentârs, la Comunitât des Provinciis furlanis, i Partîts politics di ducj i colôrs, intindino o no batisi par tirâ fûr – prime di dut a Rome – chescj 300 milions preventivâts? Il Friûl aial simpri di tasê, gloti e spietâ?
ARNALT BARACÊT
CURTIS E CHE SI TOCJIN. La strade juste… di fâ!............
O vin savût che tal mês di Dicembar, il Guvier di Rome al finanziarà par 270 milions di euros i lavôrs pe gnove plateforme logjistiche dal puart di Triest. Prime des elezions politichis dal 2008, il Guvier al veve dât altris 50 milions di euros par rifinî la grande viabilitât di Triest, e in chestis setemanis i triestins a àn otignût di Tondo l’impegn dal prin milion di euros par fâ sù un acuari o parc marin, che al vignarès a costâ in dut 50 milions.


text:
O presentìn un fruçon di un librut che o vevin ciclostilât tal 2000 in ocasion dal “Convegno sui problemi della montagna” che la glesie di Udin e veve organizât. Il librut al vignarà publicât integralmentri tal contest de “Opera omnia”. Ancje in chestis riis si cerce dute la passion, l’afiet, il leam strent che pre Antoni al veve cu la mont. E ancje il so malstâ e marum a viodi chest teritori, cussì siôr di storie, di vite e di civiltât, bandonât tradît e lassât murî di bande di dutis lis istituzions.
pre Roman Michelotti
…O vuei tornâ spirtualmentri, pelegrin e penitent, in chês valadis, in chês pradariis, in chês monts, lis monts parsore Davai, in Tarlesse e in Suèlies e in Primant, là che il cjant dai uciei e il baiâ dai cjans al jere compagnât dal batit regolâr e armonic dal falcet su la batadorie e la int si clamave di un prât al altri. Al è lassù che o ai sintût, di frut, i prins scriui di stali in stali, di mont in mont, biel che la gnot e invuluçave dolce e malinconiche ogni robe e i cristians si preparavin a distirâ i vues madûrs par jessi pronts tornâ a frontâ la fadie al prin cricâ da l’albe.
Cumò chel mont, il nestri mont, al è finît o al è in penose angunie e il cjant dai cristians e dai lûcs e des robis al è cessât o si è trasformât in lament. Intal vanzeli al è scrit che ancje i claps a puedin berlâ (Lc 19,40). E i claps, lis pedradis, lis cjasis, lis stalis, lis glesiis, i cimitieris, i prâts, i boscs, lis monts, dut un mont e dut il mont de Cjargne e di chês altris parts di mont, tant di ca che di là da la aghe, lis valadis de Tôr e dal Natison a berlin cence peraulis, cence vôs, cu la vôs dai fats, il tradiment, il sassinament, il gjenocidi, la distruzion economiche, sociâl e culturâl operade in progression sistematiche dal stât talian, de ditature fassiste, dal regjim democristian, dai partîts di ogni colôr e savôr, de regjon autonome.
Vêso presint “Il berli” di Munch, chel frut che al berle tal mieç de strade cun tante disperazion che no ven fûr nissune vôs? Il berli che o stin fevelant nol è il berli angossiant, intolerabil, di une persone sole, ma un berli corâl, di ducj i fruts des monts, e dai viei, e de int che e je muarte di tribulazion, e di chei che a àn scugnût partî cul cûr sanganant. E nol è dome il berli de int ma il berli di dute la nature, cjapade dentri te ruvine dal om e comprometude insieme cun lui tune spirâl mortâl.
In cheste ore di Vinars sant pes nestris comunitâts di mont, no si pues no ripeti l’improperi che la liturgjie e dopre passion dal Signôr: “Popul gno, ce ti àno fat? Cuant ti àno maltratât? Rispuindimi!”.
Se mi soi fermât di plui su la Cjargne al è dome pal fat che le cognòs di plui, ma il tradiment al è stât gjenerâl. E la tristerie dai oms, di ogni sisteme e struture, si è sbrocade cun plui violence e prevaricazion sun chês valadis e monts là che e viveve une int di tradizion culturâl e lenghistiche milenarie ma diferente. Ce che no àn fat cuintri de identitât culturâl e religjose de int des Valadis dal Natison e des Valadis de Tôr e ancje de Valcjanâl! E biel che il gnûf stât, cu la ignorance dai prepotents o cu la prepotence dai ignorants, al tacave la sô campagne selerade di svinidriment di ogni forme e olme di slavitât par puartâ la civiltât fatâl di Rome, la glesie, o miôr la struture gleseastiche cui vescui e la curie in teste, e à fate la sielte piês che e podeve fâ: impen di metisi denant des pioris come il bon pastôr par parâlis o murî cun lôr, si è metude come i mercenaris de bande dai lôfs, vendint la int e i lôr pastôrs, i predis, par trente denârs. Cu la diference che Gjude al à vude la idee, disperade ma corete, di lâ a picjâsi; Pieri al à vude la furtune dal pintiment; la curie di Udin no si è ni picjade ni pintude ma e continue a fâ predicjis, a pontificâ, a progjetâ, a fâ di mestre come se nol fos sucedût propit nuie. Adiriture si permet di inmaneâ cunvignis par salvâ la part plui cjare e esposte dal cuarp eclesiâl, che jê e à judât a fiscâle cuntune insensibilitât e une politiche compagne edentiche a chê dal stât.
pre Antoni Beline
Gjavât di: Antoni Beline, O alci i miei voi viers lis montagnis, cip. Glesie Furlane, 2000
IL FERÂL. O alci i miei voi viers lis montagnis............
O presentìn un fruçon di un librut che o vevin ciclostilât tal 2000 in ocasion dal “Convegno sui problemi della montagna” che la glesie di Udin e veve organizât. Il librut al vignarà publicât integralmentri tal contest de “Opera omnia”. Ancje in chestis riis si cerce dute la passion, l’afiet, il leam strent che pre Antoni al veve cu la mont. E ancje il so malstâ e marum a viodi chest teritori, cussì siôr di storie, di vite e di civiltât, bandonât tradît e lassât murî di bande di dutis lis istituzions.


text:
L’apel: «Scoltìn i teritoris dal Friûl che si sintin margjinalizâts.
Tant che la ex Provincie di Pordenon»
Al è nassût in Sudtirôl, ma al è un “furlan doc” il gnûf president de Assemblee de Comunitât linguistiche furlane. Insume, al è un che l’autonomisim e la difese des minorancis ju à intai gjens e intal cûr de passion civîl, culturâl e politiche. Ai 9 di Lui passâts (vilie dal so complean, pardabon un biel regâl!), Markus Maurmair al è stât elet par aclamazion di un centenâr di coleghis sindics dal Friûl (vicepresident al è stât nomenât il sindic di Dartigne, Alessandro Marangoni). Maurmair, 45 agns, origjinari di Bressanone/Brixen (Bz), ma aromai traplantât salt a Voleson Darzin – Comun li che al è il prin sindic dopo de fusion dal 2015, dopo che al à vuidât dome Voleson -, al è ancje president dal Pat pe Autonomie. Un curriculum di rispiet che cumò al metarà a disposizion de zovine istituzion che fin vuê e à vût a cjâf Diego Navarria.
«La atenzion che o ai cjatât intai coleghis e il lôr vôt unanim mi àn fat tant plasê pe stime intai miei confronts che mi àn dimostrât – al sclarìs Maurmair -. Cun di plui, il percors che o ai za fat dentri de Assemblee de Comunitât linguistiche furlane mi à fat capî la impuartance di cheste istituzion che e sta ancjemò nassint. O sin ancjemò intune fase di inviament, ma o soi convint che intal futûr dal Friûl e podarà vê une sô funzion impuartante ancje intal butâ jù chei mûrs che fin cumò si son manifestâts in tiermins di vecjo ricuart des Provinciis».
__
Chel che si vierç al è un mandât impuartant. Il prin al à segnât l’inviâsi de istituzion, cumò si spietisi une partence definitive e ancje une plui grande capacitât di incidi su la realtât legjislative e aministrative regjonâl. Intant al è ancjemò di completâ il cuadri des adesions, viodût che i “Comuns ribei” a àn refudât cheste istituzion che e je nassude, ancje se cuntune logjiche cetant divierse, dentri de riforme che e à introdot lis Unions teritoriâls intercomunâls…
«Saltâts fûr des secjis de vecje vicende des Uti, a son cumò dutis lis cundizions par une adesion ae Assemblee di ducj i Comuns che no vevin acetade cheste riforme. La adesion aes Uti di fat aromai no je plui obligatorie e e je anunziade une largje riforme istituzionâl. I Comuns ribei a puedin cumò jentrâ cun serenitât inte Assemblee de Comunitât linguistiche furlane. Il prin obietîf al è duncje passâ dai 119 Comuns cumò aderents ai cirche 150. Il secont obietîf al è chel di dotâ di une struture operative la Assemblee. Par fortune nus ven dât un supuart de Arlef (la Agjenzie Regjonâl pe Lenghe Furlane), ma al è un jutori minim. O crôt che sigurâ un stanziament pes esigjencis organizativis de Assemblee al sedi il minim. Cumò o vin di fâ une domande di contribût anuâl e spietâ une rispueste, pierdint cussì mês in spiete des risorsis par operâ. In alternative, la Assemblee e va dotade di personâl. La Assemblee e à tancj compits: pensâ che dut si puedi fondâ su la buine volontât dai sindics nol puarte di nissune bande. Al volarès dî relegâ il rûl de Comunitât linguistiche furlane dome a un lûc di testemoneance ideâl. Jo o refudi cheste impostazion e o pensi a di une istituzion che e à une grande schirie di competencis».
__
Il condurâ di une mancjance di risorsis, validaressie il suspiet che la Regjon e vueli tignî la Assemblee ai margjins e relegade a di un rûl di façade?
«No son dubis».
__
Cualis tematichis vuelial meti tal centri dal so mandât?
«Il riferiment e je la tutele e la valorizazion de lenghe furlane che par me e va intindude ampliantle a ducj i dirits dal popul furlan. In Friûl a son diviersis comunitâts linguistichis (slovens, gjermanofons, venetofons…), ma il popul furlan al è la comunitât prevalente in tiermins numerics, che invezit e risulte tant indaûr in tiermins di tutele. Cun dut il rispiet di chês altris minorancis, la situazion e va riecuilibrade a pro dai furlans. L’abonament Rai lu paìn ducj, lu pain ancje i furlans e a àn dirit ai servizis corispondents. La prime bataie e sarà alore chê di puartâ a cjase une convenzion cu la Rai che e ricognossi finalmentri in maniere plene la esistence e i dirits dai furlans, cuntun ampliament significatîf des oris di trasmissions radio e televisivis in lenghe furlane. La autonomie speciâl dal Friûl-Vignesie Julie e dipent de compresince di diviersis popolazions, lenghis e culturis, duncje cheste e je une cuistion fondamentâl».
__
Ancje parcè che si cjatìn intal ventenâl de leç 482/99, che finalmentri e cun intart grâf e voleve dâ gjambis al principi costituzionâl de tutele des minorancis culturâls e linguistichis. E il belanç di dôs decadis nol è dal sigûr brilant. Cualchi concuiste, tant che l’insegnament de lenghe furlane intes scuelis, e je metude a pericul in maniere costante.
«Cheste e je la seconde grande bataie: la atuazion reâl dal insegnament de lenghe furlane. La precarietât des nominis dai insegnants, cu la “gjostre” des nominis sul tacâ dal an che e puarte tant personâl di difûr regjon, e va a pericul di puartâ a un insegnament dal furlan dome di façade. A son ator insegnants ecezionâi, cuntune passion infinide pal furlan, ma a son ancje situazions là che la marilenghe e je doprade dome tant che clâf par otignî finanziaments internis suplementârs, ma dopo si esaurìs intal imparâ cualchi frase a memorie. E nol è chest che al covente par difindi une lenghe».
__
La Assemblee de Comunitât linguistiche furlane e je nassude, intal intindiment di chei che le àn proponude, ancje cul pinsîr che cheste e podès deventâ une dì il vêr “Parlament” dai furlans, un organisim istituzionâl rapresentatîf dal Friûl che nol è mai stât e che cumò nol esist plui nancje inte sô version une vore parziâl des Provinciis. Isal un obietîf realistic?
«Tal rispiet massim de volontât dal legjislatôr regjonâl, o pensìn di podê puartâ un contribût propositîf a cheste fase anunziade di riforme des autonomiis locâls. Jessint dai 5 agns de Zonte Serracchiani, caraterizâts di sieltis caladis dal alt, al sarès ben che la Regjon e valorizàs il rûl dal nestri Parlamentut, che dut câs za cumò al esprim il pinsîr de plui part dai sindics dal Friûl-Vignesie Julie. Duncje, za vuê al podarès jessi un lûc impuartant di confront su lis riformis istituzionâls. Dopo, intal timp e podarès madressi une sielte che su cualchi materie e valorize il rûl de Assemblee sui temis identitaris. E sarès une svolte storiche pal Friûl. Bisugne capî se, dentri de sô riforme, la Zonte regjonâl e vûl introdusi altris organisims eletîfs che a rapresentin il Friûl o une part di chel».
__
La Assemblee de Comunitât linguistiche furlane no à di vê a ce fâ dome cun lenghe e culture. Sono altris temis che a tocjin dut il Friûl che di chei si puedi ocupâ?
«Dal sigûr al è il teme dai coleçs eletorâi che o riproponarìn. A une popolazion omogjenie tant che i furlans il sisteme eletorâl al à di dâur la pussibilitât di elei rapresentants de minorance intes istituzions democratichis. In altris teritoris, tant che il Trentin-Sudtirôl, in non de tutele des minorancis il dissen dai coleçs eletorâi e i sistemis eletorâi a favorissin la elezion di rapresentants di chel teritori. Ca di nô chest nol è: par rivâ a elei un rapresentant de minorance furlane un moviment politic cumò al varès di cjapâ il 20% a nivel regjonâl, une cuote tant plui alte di chê che e covente a elei un dai 13 deputâts».
__
E su altris temis impuartants là che il Friûl al à bisugne di une strategjie unitarie, tant che il rilanç dal setôr des manifaturis o il teme des infrastruturis?
«Par esprimisi su chescj temis e coventarès une sielte istituzionâl divierse. Si fevele di competencis aministrativis che no crôt che e puedi ocupâsi in chest moment la Assemblee de Comunitât linguistiche furlane. Se dopo, in futûr, in dialic cu la aministrazion regjonâl, si volaran ampliâ lis nestris competencis, noaltris o sin pronts, ancje tignint cont di chê che e pues jessi la evoluzion de Citât metropolitane di Triest».
__
Il fat che lui al sedi un sindic “di di là da la aghe”, puedial judâ a dismolâ chês tensions teritoriâls che dispès a menacin la unitât dai furlans inte difese dai lôr interès?
«Propit parcè che o ven di un teritori che si sint metût sot atac dal pont di viste des concuistis storichis, al è dificil sostignî che nol sedi in at un atac ai dams dal Friûl Ocidentâl. Che e sedi la incorporazion des Cjamaris di Cumierç, che a sedin lis provis fatis a so timp di eliminâ la Prefeture, chescj events a nudrissin propit chel sintiment. Il Friûl Ocidentâl al domande atenzion, ancje parcè che une part consistente de ex provincie di Pordenon e à fondis venitis fuartis. Chest al è un dai grancj temis istituzionâi che a tocjin la tignude de Regjon Friûl-Vignesie Julie e si ‘nt fevelarà une vore. Par gno cont, o crôt che e sedi pussibile une riforme istituzionâl che, pûr tignint cont di une rapresentance unitarie dal Friûl, e puedi valorizâ il rûl di diviersis areis largjis che a àn carateristichis particolârs e omogjeniis, ancje dissegnantlis in mût diviers des vecjis Provinciis». ❚
Roberto Pensa


text:
Un vint clâr di cjampanis
al fâs Pasche di gnûf.
Puartadis vie lis violis dai altârs
e torne fieste
tal cîl dai piarsolârs.
Ma il vint di Pasche
al sgrie dibant
peraulis dolzis su l’aghe.
Si cîr la Tiere Imprometude
simpri di là
dai flôrs dal piarsolâr.
Maria Forte (1899-1979). Nassude a Buie e par tant timp mestre inte scuele dal paîs che, cumò, e je intitulade al so non, e à fat part dal grup de Risultive, che al à puartât un rinovament intes letaris furlanis sul tacâ dai agns Cincuante. E je stade une autore une vore prolifiche: in plui che in poesie (Timp pierdût, 1949, Vôs disdivore, 1961, Peraulis, 1965) e à scrit ancje contis (Cja’ Dreôr, 1967 e Cja’ Fors, 1970) e romançs (Cjase di Dalban, 1972 e La Tiere di Lansing, 1974). Sô fie, Andreina Nicoloso Ciceri e je stade une grande studiose des tradizions popolârs furlanis.
par cure di Laurin Zuan Nardin
LA POESIE. Vint di Pasche (1961)............
Un vint clâr di cjampanis


text:
Denunzie di nassite
La declarazion di nassite e pues jessi fate:
al Diretôr Sanitari dal Centri di Nassite, dentri di 3 dîs de nassite stesse;
al Ufici dal Stât Civîl dal Comun li che si à parturît, dentri di 10 dîs de nassite mostrant, par chei che no son residents, un document di ricognossiment di ducj e doi i gjenitôrs;
al ufici dal Stât Civîl dal Comun di residence dai gjenitôrs, cuant che al è diviers di chel sore menzonât, o de mari, cuant che i gjenitôrs a vedin residencis difarentis, dentri 10 dîs de nassite. In chest câs la declarazion e pues jessi fate dome di un gjenitôr mostrant un document di identitât valit.
Tal câs di:
- unions legjitimis (personis maridadis tra di lôr): al pues presentâsi cence distinzion un dai doi gjenitôrs o un lôr procuratôr speciâl (cun at di un nodâr);
- unions naturâls (personis no maridadis): al à/a àn di presentâsi il/i gjenitôr/gjenitôrs che al intint/a intindin ricognossi il frutin;
- se un frut al nas muart, o se al nas vîf ma al mûr prime che e sedi declarade la nassite, la declarazion al à di fâle dome l’uficiâl dal Stât Civîl dal Comun li che la mari e à parturît.
- La nassite di un frut fi di:
- gjenitôrs stranîrs residents tal forest e dome domiciliâts in Italie;
- talians comprendûts tal regjistri A.I.R.E. -Anagrafe dai Talians Residents tal Forest - di un cualsisedi comun
e pues jessi declarade dome ai ufics, dentri dai tiermins specificâts tai ponts 1) e 2).


text:
Autôrs e atôrs, compagniis e copions, spazis e senis, dal Tresinte in dì di vuê, contâts di Bepi Agostinis intune publicazion di passe 500 pagjinis
Une publicazion dibot di 500 pagjinis, che a cjapin dentri autôrs e atôrs, compagniis e copions, spazis e senis dal teatri in Friûl, dal Tresinte in dì di vuê. Cheste la ultime fadie di Bepi Agostinis, che par passe 40 agns al à metût dongje articui, intervistis e recensions peâts aes musis Thalie e Melpomene, non, chest ultin, che nô furlans o podìn cun svant rimplaçâ cun chel di Adelaide Ristori, atore tragjiche straordenarie nassude a inizi Votcent a Cividât.
Ancje cheste e je une des curiositâts che si puedin cjatâ in “Storie e cronistorie dal teatri in Friûl dal 1300 al 2000”, pardabon une “Bibie” dal teatri furlan che, pagjine dopo pagjine, nus mene ae scuvierte di cheste art a cjase nestre, des sacris rapresentazions di Cividât e Aquilee, ae vivarositât dal Votcent, aben che il furlan al fos doprât dome di râr.
Bisugne di fat spietâ il Vincjesim secul par risultâts di sostance pe lenghe, in gracie di autôrs tant che Riedo Puppo, Renato Appi, Alviero Negro o Gianni Gregoricchio, tant par fâ cualchi non, o midiant di regjiscj e amadôrs che a puartarin une bugade di novitât cu la lôr vision di teatri tant che mieç educatîf e di sperimentazion, e no dome fat di “fufignis”.
Al è propit traviers dai lôr voi che e je descrite buine part dal Nûfcent, o miôr, midiant dai lôr scrits, stant che Agostinis al à ripuartât lis notis dai diaris di Silvio Sattolo, Nevio Ferraro, Walter Faglioni e Enzo Mezzelani.
Ma il spirt che plui di ducj si sint a movisi daûr di dutis chestis pagjinis al è chel di Nico Pepe: une presince vive e ferbinte, e no dome une fantasime de opare. Nol podeve che jessi cussì, viodût che Bepi al è stât prime arlêf e po dopo assistent e confident dal plui grant Pantalon dal Nûfcent.
Chest libri, in sumis, al è un at di amôr, ma soredut un toc fondamentâl de bataie di dute une vite par un Teatri stabil furlan, par che la lenghe e sedi doprade par fâ vierzi i voi, rivant da pît dal cûr dal spetatôr.
di Serena Fogolini


text:
Home Steiermark Burgenland (79) Kärnten (104) Niederösterreich (337) Oberösterreich (262) Salzburg (126) Steiermark (199) Tirol (158) Vorarlberg (73) Wien (442) Steiermark Anger Arnfels Au Bad Aussee Bad Mitterndorf Bad Radkersburg Bärnbach Deutschlandsberg Dobl Donnersbachwald Eggersdorf Ehrenhausen Eisenerz Feldbach Feldkirchen Fischbach Floing Friedberg Frohnleiten Fürstenfeld Gaishorn am See Gleinstätten Gleisdorf Gratkorn Gratwein Graz Großreifling Gußwerk Hainersdorf Hartberg Hatzendorf Hausmannstätten Heiligenkreuz am Waasen Hengsberg Hieflau Hönigsberg Ilz Judenburg Kainach Kaindorf Kainisch Kalsdorf Kapfenberg Kindberg Kitzeck im Sausal Knittelfeld Köflach Krieglach Krottendorf-Gaisfeld Langenwang Lannach Lassing Lebring Leibnitz Leoben Lieboch Liezen Loipersdorf Loipersdorf bei Fürstenfeld Maria Lankowitz Mariazell Murau Mürzzuschlag Nestelbach bei Graz Neuberg Niklasdorf Oberwölz Raaba Radmer Reichenfels Rohrbach an der Lafnitz Rosental Rottenmann Sankt Peter-Freienstein Schladming Sinabelkirchen Söchau Söding St., Andrä St., Gallen St., Katharein St., Michael St., Michael, In, Obersteiermark St., Nikolai, Im, Sausal St., Radegund, Bei, Graz St. Josef St. Marein St. Margarethen St. Nikolai St. Oswald St. Peter St. Stefan St. Stefan im Rosental St.georgen Steiermark Straden Straß Trofaiach Unzmarkt Voitsberg Weitersfeld Weiz Wies | Search: Banken
Sort by
Filtered By
Related services
-
Not evaluated yet Add to My list Added
-


text:
Il cuint articul dal credo nus insegne che la anime di Jesù Crist, dividude cu fo dal cuarp, e lè jù tal infier e che te tierce zornade si unì di gnûf cul so cuarp par no dividisint mai plui. Chi la peraule infier e designe il limbi dai Sants Paris, valadì chel lûc dulà che a jerin tignudis lis animis dai juscj che a spietavin la redenzion di Jesù Crist.
Lis animis dai Sants Paris no forin introdusudis in paradîs prime de muart di Jesù Crist parcè che, par vie dal pecjât di Adam, il paradîs al jere sierât, e al convignive che Jesù Crist, che cu la sô muart lu tornà a vierzi, al fos il prin a lâ dentri.
Jesù Crist al volè rimandâ fint a la tierce zornade la sô resurezion par meti in mostre che al jere muart pardabon. La resurezion di Jesù Crist no jere come chê dai altris oms risussitâts, stant che Jesù Crist al risussità propit par cont so, là che invezit chei altris a forin risussitâts par cont di Diu.


text:
Ogni tant a tornin a saltâ fûr lis propuestis di meti man ae gjeografie dal stât talian e soredut ae articolazion regjonâl. Agns indaûr, tes elementârs, si zuiave ae tombule des regjons di Italie: un biel tabelon cu lis 19 regjons e lis cartelis cu lis provinciis coloradis, une diferente di chê altre, e cul cjâf lûc che al al jere al puest dai numars: 90, come chei de tombule! E pensâ che te prime propueste de Costituzion a jerin 23, ma pôcs dîs dopo il 20 di Dicembar dal 1947 a son 19, par deventâ 20 tal 1963 cuant che il Molise si è dividût dai Abruçs.
Tal mês di Dicembar dal an passât, la Societât Gjeografiche Taliane, storiche associazion cun sede a Rome, fondade tal 1867, e à presentât une propueste che e previôt une gnove gjeografie cun 31 o 36 regjons, poiadis su la fonde che cu la sparizion des provinciis e va pensade une gnove organizazion teritoriâl che, come che al dîs il document, e à di puartâ a un model di regjon eficient, avuâl, di dimension juste, economichementri vivarose, e soredut dongje dai citadins. Il document, une vore articolât, cun tabelis e cjartis tematichis, al pues jessi discjamât dal sît de Societât Gjeografiche www.societageografica.it. No je la prime volte che si fasin propuestis: si visarês des 12 macroregjons de Fondazion Agnelli, dulà che il Friûl al finive insiemi al Trentin-Sudtirôl e al Venit, propueste cjapade sù ancje de Leghe Nord che e pensave di fâ nome trê macroregjons, e – come che o savìn – progjet di gnûf metût in vore cu la propueste de regjon Padanie, firmade ancje de zonte Tondo.
Ma cumò viodìn la propueste une vore interessante, par vie che e fronte une vore di cuistions, cu la idee che une gnove organizazion teritoriâl e aministrative e fasarès sparagnâ une vore di bêçs: 3 miliarts di euros. Ma prin di dut, al va dite che la propueste e je une vere revision dal titul V de Costituzion, cun dut ce che e compuarte. Ma viodìn di dongje la propueste: pal Friûl, te ipotesi di 31 regjons, i confins a restaressin chei di cumò, in chê di 36 e je la ipotesi di scandaiâ cu la int par tirâ dentri ancje il mandament di Puart. Ma lis novitâts a son ancje tai nons di chestis gnovis regjons: la nestre regjon e deventarès Friuli/Iulia, ma altris a cjaparessin nons mai sintûts, gnûfs, o vielis come: del Tanaro, Insubria, Etruria, Salento, Padania est/del Delta, Padania ovest/le città del Po e po dopo le Grandi Torino, Milano, Bologna, Firenze, Roma capitale e vie dilunc. Ma al di là dai nons, par esempli la Friuli/Iulia e ven definide regjon policentriche che e previôt lis comunitâts teritoriâls di Tumieç, Pordenon, Udin, Gurize, la aree metropolitane di Triest e la polaritât urbane di Udin.
Il lavôr si fonde su une ricercje aprofondide e suntune vore di indicadôrs economics, sociâi e teritoriâi come le fuarce di gravitazion, il pendolarisim, e vie dilunc, ma soredut lis gnovis agregazions comunâls a medi rai a àn di vê une fuarte identitât coerente cul teritori. Insome, in pocjis peraulis: i comuns si varessin di meti dongje par dâ vite aes Comunitâts teritoriâls che a son caraterizadis di une base sociâl, economiche e di relazions comunis, e cuntun numar di abitants avonde grant, i centris plui impuartants par popolazion e economie a deventin Polaritâts urbanis e chês ancjemò plui grandis Lûcs metropolitans.
Ce dî: bielis ideis, une vore buinis par vierzi un discors gnûf che al al varà di jessi dal sigûr confrontât cu la necessitât di resonâ ancje ator dai gnûfs coleçs eletorâi… Mi sa che o varìn di fâ tantis tombulis o miôr meti adun un puzzle une vore complicât: ma voaltris ce regjon volêso? Si vierç la discussion: non, confins, teritoris… La ultime robe che o ai voie di sotlineâ e jê che il studi al dîs che cheste gnove regjon Friuli/Iulia(?) e ven fate par: “finalmentri stramontâ la anacronistiche contraposizion tra il Friûl e la Vignesie Julie”… lei par crodi! ❚
Mauro Pascolini
E tu, ce regjon vuelistu?............
Ogni tant a tornin a saltâ fûr lis propuestis di meti man ae gjeografie dal stât talian e soredut ae articolazion regjonâl. Agns indaûr, tes elementârs, si zuiave ae tombule des regjons di Italie: un biel tabelon cu lis 19 regjons e lis cartelis cu lis provinciis coloradis, une diferente di chê altre, e cul cjâf lûc che al al jere al puest dai numars: 90, come chei de tombule! E pensâ che te prime propueste de Costituzion a jerin 23, ma pôcs dîs dopo il 20 di Dicembar dal 1947 a son 19, par deventâ 20 tal 1963 cuant che il Molise si è dividût dai Abruçs.


text:
#04 – Fieste des feminis secont un om (ancje se jo o soi femine) No mi plâs il vot di Març, cul so strac mac di mimosis compradis ai semafars. O crôt che no sedi nuie di plui bausâr di fâ fieste a la femine in cheste zornade o dome in cheste zornade. No mi plâs sintî fevelâ di cuotis [...]
Tag: Gjaline Padoane
#14 – La liende dal sbusenêf Tant, tant timp indaûr, cuant che dut il grant lavôr dal creât al jere finît e dut al jere a puest… l’om al cjalave, al cjalave, ma al mancjave alc. Al jere il cîl, il mâr, il soreli, la lune, e pûr i sameave dut frêt, desert, cence anime. La tiere e jere cence [...]
#4 – Cence dint Si viodè une vore brute, dongje de sô amie, biele, cui cjavei clârs e i voi tant che il cîl di plene Istât. Jê, invezit, e veve la strece, lungje e scure come la code di un cjaval sburît. No rideve, no podeve ridi. I mancjave un dint, devant. Dopo che al jere colât, nol cresseve. [...]


text:
… @ Cjampeis (UD)
Un cîl grîson… une ploie lizere che no molave… ma aes vot e mieze i runners a àn tacât a partî un ad un o a trops tant che la partence e jere pussibil fin ae dîs. Cualchidun vint fat dut il zîr di 7 km dentri lis dîs, no content, al à tacât a fâ un altri zîr. Biel che la corse di 17 km e jere stade scancelade par resons di sigurece.
Cussì vuê a Cjampeis di Faedis (UD) o vin slontanât l’Invier corint in 154 personis “pai trois di une volte”, e rivant a tocjâ i borcs di Roscjà, di Cjanâl Alt e di Colorêt. Une siore nus à dite che il brut timp al jere par vie che o vin preât masse pôc, alore par che e sedi biel timp l’an che e ven tachin ducj intune a preâ fin di cumò.
Mandi a ducj e a riviodisi a Palme fra cuindis dîs 😉
Look at… the photos: Pai Trois di Une Volte
😎


text:
E no us vin dite nuie, no tant par scaramanzie, cuant pal fat che noaltris de Ostarie no abadin masse a sparniçâ ce che o fasìn di ca e di là ator pal mont. Ma come che nus àn dit îr di sere ae presentazion di Cryptofriûl (vignude une vore ben, nus pâr) se no si dîs mai nuie al va a finîle che o deventìn de “cryptoint” come che di spes a son i furlans… Cryptofurlans, apont.
E alore contìn! Îr di sere, a San Zorç de Richinvelde, si è davuelte la premiazion dal Premi Richinvelde, il premi leterari inmaneât de Pro Loco San Giorgio della Richinvelda APS e che l’an passât lu veve vinçût il nestri Ostîr. E il biel di chest premi, metût adun cuntune vore di passion e voie tignî bot al mont che al cole sburtant la culture e il teritori, al è che si pues mandâ contis sedi par talian, sedi par furlan.
Il teme al è simpri “Racconti tra Meduna e Tagliamento” e il sot titul al somee invidâ a gnocis i contadôrs de nestre Ostarie, par cè che al sburte a contâ “Storie vere o fantastiche ambientate tra i due fiumi“. E insome… o vês di sigure intivât dal titul di chest articul che la Coghe e l’Ostîr a àn mandât la lôr conte e… a son plasudis!
Il Premi Richinvelde lu à vinçût nuiemancul che la nestre Coghe! Serena Fogolini, cu la conte Sclapaduris e à concuistât la jurie, componude di Claudio Romanzin, aromai fidât letôr des contis par furlan, di Guerino Ermacora e di Alessio Alessandrini. La conte “nus puarte in ponte di pîts intal mont di Claudio e in pocjis pineladis doprant un furlan pulît e une vore coret, e rive a piturâ un ritrat sincîr, cuntun personaç taront, siôr di umanitât, che nus jentre intal cûr e che al sburte a cjalâ cun voi diferencj chei claps crevâts che o vin simpri metût in bande.”
E noaltris, che insome, o vin la coghe di cjase, us lassìn chi parsore la fotografie di Agnul che al ritire il premi e chi sot l’incipit de conte:
Al jere mat. Mat sclapât, come un di chei claps che i tucavin cuintri i ombui e che al recuperave intes gravis dai magrêts. Colms di lune mancjâts, planets grumbolâts, univiers macolâts. E po dopo a jerin i cûrs. Centenârs di cûrs. Cûrs che nissun al varès mai cjapât sù. Nissun fûr che lui. Ticâts, sclesâts, fruçâts.
Claudio ju sielzeve cun cure, lassant che e fos la lor presince a indreçâlu sul troi, a plasmâ la cjaminade, a cjareçâ il pît traviers la suele fruiade. I plaseve spassizâ ufrint la muse al aiar, i voi sierâts viers il soreli, a creâ danzis scalembris di balarinis indoradis e vencui neris daûr des palpieris.
E insome… lu savìn bielzà che cumò o vês voie di leile dute, e viodarin di fâ in maniere di contentâus. Tant par scomençâ parcè che la Pro Loco, come l’an passât, e à metût adun une publicazion semplice e une vore ben fate, che si pues cjoli cuntun piçul contribût intes ediculis dal Comun di San Zorç de Richinvelde o li ator, o pûr li de Pro Loco o telefonant al 3486443824. Ma soredut, stant che la Presidente, Anna Tramontin, e je stade parone di cjase maraveose, regalant une copie in plui al vuestri Ostîr, ve li, o vin decidût che cheste publicazion e sarà il premi par il FantaCorseCurte di Invier!
Ven a stâi che cumò no vês plui scusis par lei lis contis e votâ cuale che o vês miôr de tornade dal mês di Març.
E a proposit di Ostîr… no je finide ca, parcè che il nestri Ostîr al à ben figurât ancje chest an, secont in classifiche a pari merit cun Vite tra i Sassi di Carolina Zanello. La sô conte, Di clap a piere, e à metût adun une storie cun dentri un Luigi Del Bianco di frut e un so amì che si clamave simpri Vigji. Inte storie, “la aderence ambientâl, la biele origjinalitât de organizazion dal test, la eficacie comunicative de narazion, insiemi cu la coretece sintatiche-ortografiche de esposizion che si esprim intun lessic di bon nivel, e sburtin la jurie a conferî il secont premi.”
E insome… ce disi di plui? Che lis dôs contis par furlan, intun trop di contis par talian, a àn ben figurât e che o vin une vore di gust che di chê strade la Coghe e l’Ostîr a si sedin gjavade cheste sodisfazion.


text:
LUI – PRIME PAGJINE. EDITORIÂL – Une tace di aghe minerâl cemût che si cîr di taponâ la identitât / I OGM in Friûl: un mâl o un ben o une bufule? La opinion di un contadin “speciâl” / Rai, Regjon e lenghe furlane: la limuesine no baste a cuvierzi lis vergognis / PAGJINE 2 – La ligrie no je dai zovins / PAGJINE 3 – E continue la campagne antifurlane, ma la cort costituzionâl e conferme la posizion de patrie / LA INTERVISTE. Par Menis e Bergamin, doi sindics di centriçampe, lis provinciis si puedin gjavâ / PINSÎRS. Il sium de reson: la citât F-VJ / PAGJINE 4 – SPECIÂL SAPADE. Plodn tal pantan dal Parlament Talian / PAGJINE 5 – SPECIÂL SAPADE. Saro: “Se o jeri jo in Parlament, o varès spesseât a fâ tornâ a partî l’iter daurman” / SPECIÂL SAPADE. Bolzonello, a cesse cûl, al falope dôs voltis / SAGHE FURLANE. Atile a Aquilee / PAGJINE 6 – Predis, l’ultin lavôr dal Teatro Incerto / SIMPRI BOGNS. Dani Pagnucco, Sgarfant di sera, Udin, 2003 / PINSÎRS. Numars a câs, duncje politiche di conseguence / DVD. Dute la Pimpa par furlan intun dvd che si pues domandâ ae ARLeF / PAGJINE 7 – MUSICHE. Cjantâ vilotis jenfri tradizion e “tradiment” / E DUCJ A VIVERIN… FURLANS E CONTENTS. Il brut masurin / IL FERÂL. Comprâ e vendi par furlan / ERRATA CORRIGE. AVÔT DAL FRIÛL / PAGJINE 8 – CJAMINANT TE STORIE. In Lui apontaments archeologjics / Robis di chest e di chel altri mont / Il Cirf al à fotografade la lenghe / CJARGNE VIVE. For e Avoltri e Marie Luggau / PAGJINE 9 – Benvignûts ai amîs cravuats te Union Europeane, purtrop in chê de economie e no chê dai popui / FRIÛL EUROPE. Lenghis e dirits, si môf la Europe e si movisi in Europe / PAGJINE 10 – SLOVENIE. La popolazion lis incognitis dal gnûf esecutîf di Alenka Bratušek / AUSTRIE. Aluvion record in dute la Austrie / I vincj agns de cjarte europeane des lenghis regionâls o minoritariis intune cunvigne a Udin / PAGJINE 12 – SIUMS DI STORIE. Chê bolp di Rommel / “LA (TÔ) PATRIE DAL FRIÛL… INTUN CLICK” – CONCORS FOTOGRAFIC. La foto sielzude par chest mês /
*** I articui a son disponibii fracant sul titul. Buine leture.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Matrimonis civîi ancje pes cubiis omosessuâls. L’argoment, che al divît ancje la opinion publiche in Italie, si è cjatât al centri de atenzion in Slovenie dulà che, dopo agns di provis falidis (la prime iniziative e je dai agns novante dal secul passât) e compromès, la cuistion dai dirits LGBT e podarès infin cjatâ une soluzion. La Comission parlamentâr pal lavôr, la famee, pai afârs sociâi e pai invalits, e à aprovât di fat a metât Fevrâr, dopo un lunc dibatiment, lis propuestis di modificazion de leç sul matrimoni e i rapuarts familiârs, presentadis a Dicembar dal an passât dal partît Çampe unide (Združena levica) a firme dal parlamentâr Matej Tašner Vatovec.
Il partît di çampe al à decidût di cjapâ la iniziative par »eliminâ infin cheste discriminazion incostituzionâl e sistematiche«. Di fat, secont il firmatari de propueste, l’articul 14 de Costituzion slovene al viete a clâr la discriminazion su la fonde di cundizions personâls specifichis: tra chês, a ben che no segnât di pueste, al è cjapât dentri cence dubi ancje l’orientament sessuâl. Cun di plui, in chest sens, no va dismenteade la sentence de Cort costituzionâl che, intal valutâ la incostituzionalitât de leç di sucession, al à metût in evidence l’articul de Costituzion, che e viete ancje lis discriminazions su la base dal orientament sessuâl.
La propueste aprovade de Comission parlamentâr pertinente e previôt la modificazion di cuatri articui de leç sul matrimoni e lis relazions familiârs, che a vuê e definìs il matrimoni tant che union tra un om e une femine. Chestis modificazions, se aprovadis in maniere definitive ancje dal Parlament, a fasaressin decjadê ancje la leç su la regjistrazion des unions omosessuâls. Inte gnove version, il matrimoni al è definît tant che la union di dôs personis, cence tignî cont dal lôr ses. Chest al significhe che si slargje chest dirit e lis relazions economichis consecuentis, sociâls e di altri gjenar, ancje aes cubiis omosessuâls. Il partît de Združena levica, prime di presentâ la proprie propueste, al à concuardât il test cui diviers puartadôrs di interès e i ministeris competents in materie. Il test al gjolt ancje de poie complete de comunitât LGBT slovene.
La regolamentazion dai dirits LGBT e je stade cjapade dentri ancje intal acuardi di guvier. I compagns de coalizion che e sosten l’esecutîf Cerar a vevin concuardât di adotâ o cambiâ dôs leçs separadis, ancje tignint in considerazion i risultâts dal referendum su la leç de famee, refudade intal 2012. Cu la leç su lis fameis, il guvier sloven al varès di risolvi ancje la cuistion des adozions. In ogni câs, in realtât za la legjislazion di cumò e permet al compagn di adotâ il fi de sô compagne o compagn (dentri de fin dal 2014, a jerin 12 i câs di chest gjenar).
Par ce che al tocje i partîts parlamentârs, contraris ae propueste a son i partîts di centri diestre SDS (i democratics slovens di Janez Janša) e Nova Slovenija (la democrazie cristiane slovene vuidade di Ljudmila Novak). Di là dai proponents de Združena levica, lis propuestis a gjoldin de poie dal partît dal prin ministri Miro Cerar SMC, dai socialdemocratics SD, e dal partît di oposizion ZaAB dal ex prin ministri Alenka Bratušek. I rapresentants dal partît dai pensionâts DeSUS a varessin di votâ daûr de proprie cussience, stant che intal partît no je une opinion unanime su la cuistion.
A conferme dal fat che la soluzion di cheste cuistion e podarès jessi pardabon dongje, a son ancje i risultâts dai ultins scandais sul argoment dai dirits LGBT. Daûr de investigazion dal cuotidian Delo, fate tra i 10 e i 11 di Fevrâr suntun campion di 400 personis, lis modificazions de leç sul matrimoni e i rapuarts familiârs de Združena levica a àn otignude la poie dal 51% dai ntervistâts (42% i contraris). Il matrimoni tra doi compagns dal stes ses al è supuartât dal 59%, intant che i contraris si son fermâts al 37%. Pe plui part dai intervistâts, 55%, e reste però inacetabile la adozion di fruts de bande des cubiis omosessuâls (38% i favorevui). ❚
Tjaša Gruden
SLOVENIE. Gnove leç pes gnocis gay............
Matrimonis civîi ancje pes cubiis omosessuâls. L’argoment, che al divît ancje la opinion publiche in Italie, si è cjatât al centri de atenzion in Slovenie dulà che, dopo agns di provis falidis (la prime iniziative e je dai agns novante dal secul passât) e compromès, la cuistion dai dirits LGBT e podarès infin cjatâ une soluzion. La Comission parlamentâr pal lavôr, la famee, pai afârs sociâi e pai invalits, e à aprovât di fat a metât Fevrâr, dopo un lunc dibatiment, lis propuestis di modificazion de leç sul matrimoni e i rapuarts familiârs, presentadis a Dicembar dal an passât dal partît Çampe unide (Združena levica) a firme dal parlamentâr Matej Tašner Vatovec.


text:
Puedial il president dal parlament blocâ un referendum abrogatîf se al stime che al sedi un abûs de bande di chei che lu proponin? Lu varà di decidi la Cort Costituzionâl slovene, che a chê si è indreçât il Sindicât dai lavoradôrs pendolârs, dopo che il president dal parlament Milan Brglez sul tacâ di Mai al veve blocât, cundut che a fossin stadis racuetis lis firmis necessariis pe promozion, sîs iniziativis referendariis. I cuesîts, però, no rivuardin leçs che a àn tant che ogjet materiis coreladis aes cundizions dai lavoradôrs pendolârs. Si trate di fat des leçs su lis unions civîls, su la tutele cuintri la discriminazion, su la atuazion de normative UE doganâl, su lis tassis aministrativis, su la tutele dai bens culturâi e de leç navâl. Il president, sintût il parê dal Ufici juridic legjislatîf dal parlament, al veve valutât chestis propuestis di abrogazion tant che un câs di abûs dal istitût dal referendum o, miôr, dal sfrutament di chest istitût de bande dai lavoradôrs pendolârs, par condizionâ la ativitât legjislative e otignî dirits particolârs.
I lavoradôrs pendolârs a tentin aromai di fat di mês, cence sucès, di risolvi un contenziôs cul guvier su la tassazion dal lôr lavôr fat tal forest. Che, secont lôr, e sarès no sostignibile e inicue. I lavoradôrs a vevin declarât ancje in maniere publiche l’intindiment di doprâ i referendums tant che un metodi par puartâ indenant la proteste. Brglez alore al à impedît l’inviament de racuelte firmis pe indizion dai referendums e al à inviât lis leçs al president de republiche Borut Pahor che lis à promulgadis.
La Cort Costituzionâl e à cjapât timp (il massim previodût) domandant altris sclariments a Brglez e al parlament stes che intant al à mandât indaûr la mozion di sfiducie al president, proponude dal massim partît di oposizion SDS (partît democratic sloven di centri diestre, ndr).
Ma ancje inte coalizion di guvier al è cui che nol è dal dut convint de legjitimitât de decision di Brglez e le à definide une iniziative personâl. Si spietisi, duncje, che al rispuindi in maniere personâl, intal câs là che la Cort Costituzionâl e dei reson al Sindicât dai lavoradôrs pendolârs. Altris ancjemò a ritegnin che chest gjenar di decision no jentri intes competencis dal president dal parlament e che su la cuistion e varès vût di esprimisi la assemblee parlamentâr.
In Slovenie la dissipline sul istitût referendari e je regolade de leç sui referendums e su lis iniziativis popolârs. A puedin jessi proponûts di eletôrs singui, partîts o di une associazion di citadins. La domande pal inviament de procedure referendarie e à di jessi presentade dentri di siet dîs de aprovazion de leç che si vûl abrogâ e al à di jessi sostignude di almancul 2.500 eletôrs. Po dopo il president dal parlament al fisse il periodi di 35 dîs che dentri di chei i proponents a àn di racuei lis firmis di almancul cuarante mil che a àn dirit al vôt. Intal câs là che il referendum al ven in efiets fat, nol è previodût il superament di un quorum cemût che al sucêt intal Stât talian. Par che la leç e vegni abrogade però, nol baste che dilunc de consultazion a prevalin i «sì» ae abrogazion: il lôr numar al à di jessi almancul un cuint di ducj i citadins che a àn dirit al vôt. In câs di sucès dai referendums, il parlament par un an nol pues aprovâ nissune leç in contrast cu la decision dai eletôrs. A son previodûts, ancje se regolamentâts in mût diviers, referendums costituzionâi, consultîfs, la promozion di leçs di iniziative popolâr e petizions. ❚
Tjaša Gruden
SLOVENIE. Polemichis in cont di referendum ancje pal Parlament sloven............
Puedial il president dal parlament blocâ un referendum abrogatîf se al stime che al sedi un abûs de bande di chei che lu proponin? Lu varà di decidi la Cort Costituzionâl slovene, che a chê si è indreçât il Sindicât dai lavoradôrs pendolârs, dopo che il president dal parlament Milan Brglez sul tacâ di Mai al veve blocât, cundut che a fossin stadis racuetis lis firmis necessariis pe promozion, sîs iniziativis referendariis. I cuesîts, però, no rivuardin leçs che a àn tant che ogjet materiis coreladis aes cundizions dai lavoradôrs pendolârs. Si trate di fat des leçs su lis unions civîls, su la tutele cuintri la discriminazion, su la atuazion de normative UE doganâl, su lis tassis aministrativis, su la tutele dai bens culturâi e de leç navâl. Il president, sintût il parê dal Ufici juridic legjislatîf dal parlament, al veve valutât chestis propuestis di abrogazion tant che un câs di abûs dal istitût dal referendum o, miôr, dal sfrutament di chest istitût de bande dai lavoradôrs pendolârs, par condizionâ la ativitât legjislative e otignî dirits particolârs.


text:
A sbufavin lis polemichis sul “Friulano tipicamente friulano”, jenfri Udin e Triest, cun strassins soredut politics e dentri de maiorance di centridestre, cuant che il program di aprofondiment “Sottosopra”, in onde il joibe, su Free (zovine emitent nassude des cinisis di Tne/Antene 3 di Udin) al à vût la biele idee di mandâ une sô croniste a Triest par condusi une “vox populi”, vâl a dî domandis ae int par strade. La brune Marika Micalizzi, che no à di jessi nancje furlane, si presentà in place Unitât, cuntun plat di frico e cuntun di gubane, domandant se ju vessin mai cerçâts e se ju cognossessin. Al è burît fûr un panorame sconcertant e ancje avilent sul grât di considerazion dai triestins dal nestri mangjâ. Fossial dome par chel: la triestin-centralitât di ciert pinsîr e je ancje cetant ingomeant.
Esempli. A pet di tancj «Mi non so», la grande part des personis al scambià il frico, in ordin, par: «xe frittata?», «Pizza», «xe un dolce vostro? Ma di dove?». Un, daspò l’invît a une cerce cun tant di piron e curtìs, al proclamà: «Xe bono: xe torta di patate?». Po al tocjà ae gubane. Oviementri, in chest câs, l’interogatîf al jere ancjemò plui ambigui e lis falopis a son stadis plui marcadis. E il dolç des Vals al fo scambiât par Putizza e Presniz. Un lu definì «paneton», un altri «torte». Cuant che a imbrocarin “Gubana” a sbaliavin la gjeo-localizazion dal prodot, che stant al triestin “medi”, al ven di Gurize, dal Cjars, de Austrie, di Triest, di Milan.
Il pic massim si tocjà cuant che la Micalizzi e à zirât ae int la stesse domande che l’assessôr Violino al à fat vie pe conference stampe sul “tipicamente friulano”: «Chei dal Venit si clamin venits, chei de Lombardie si clamin lumbard. O domandi: i abitants dal Friûl-Vignesie Julie, cemût si clamino?» Devant des tele cjamaris, o vin scuviert che secont i alabardâts i abitants di dute la regjon si clamin «Giuliani», «Triestini», ma se «Xe di Udin, xe furlani». Grazie de considerazion!
No sai ce idee che si sedi fate la puare gjornaliste, o sai che la stragrande cuantitât dai furlans si saran sbreçâts des ridadis, come che al è sucedût a mi. Inluminant sul grât di considerazion dal vicin di cjase. Ma ancje chest viaç si trate di une ridade mist-amare: pussibil che, di là de Bisiacarie, la puce sot dal nâs viers dut ce che al è furlan, e vedi di deventâ bandiere di braure?
JAN TOTI
CULTURE – IL FRIÛL TAL ETERE. A Triest cui prodots furlans............
A sbufavin lis polemichis sul “Friulano tipicamente friulano”, jenfri Udin e Triest, cun strassins soredut politics e dentri de maiorance di centridestre, cuant che il program di aprofondiment “Sottosopra”, in onde il joibe, su Free (zovine emitent nassude des cinisis di Tne/Antene 3 di Udin) al à vût la biele idee di mandâ une sô croniste a Triest par condusi une “vox populi”, vâl a dî domandis ae int par strade. La brune Marika Micalizzi, che no à di jessi nancje furlane, si presentà in place Unitât, cuntun plat di frico e cuntun di gubane, domandant se ju vessin mai cerçâts e se ju cognossessin. Al è burît fûr un panorame sconcertant e ancje avilent sul grât di considerazion dai triestins dal nestri mangjâ. Fossial dome par chel: la triestin-centralitât di ciert pinsîr e je ancje cetant ingomeant.


text:
1. Tal Cinccent, in plui dai spetacui de Comedie de Art, un dai intratigniments publics plui famôs di Udin e jere la corse dai taurs, vietade tal 1787, par vie dal pericul.
2. Il “non licet” des autoritâts eclesiastichis al à mandât in fum plui di cualchi rapresentazion. La censure no je dome dai secui passâts, ma si le à sintude ancje tal 1947, cuant che l’arcivescul di Udin, bons. Giuseppe Nogara, intune pastorâl intal Domo, al fevelà cuintri dal spetacul “Incontri con San Francesco” di Fabbrini, cu la regjie di Mutinelli (San Francesc al jere interpretât di Faglioni). Il vescul al disconseà ai predis di partecipâ al spetacul.
3. Ancje la storie dal Conservatori di Udin e je peade al mont dal teatri, stant che al è nassût su lis fondis de Societât dai citadins amants de musiche e dal teatri, fondade tal 1826 e logade parsore de Loze. Tai agns, l’istitût al à cambiât non plui voltis: la trasformazion in Conservatori Tomadini e je dal 1981.
4. A Udin e je esistude fintremai une “vie dai teatris” (vuê vie Bonaldo Stringher). Ai 2 di Jugn dal 1898 il Comun al refudà la propueste di cambiâi il non in “vie Felice Cavallotti”.
5. Stant a Nico Pepe, il drame di Pirandello “Come tu mi vuoi” al è stât dal sigûr copiât di “La statua di carne”, ultime opare dal autôr sandanielês Teobaldo Ciconi.
6. Pacifico Valussi, pari dal gjornalisim furlan e Reâl Comissari dal Friûl su nomine di Quintino Sella, al è stât ancje il fondadôr dal gnûf teatri furlan, cul test “Sang no je aghe” dal 1851.
7. Pai siei 80 agns, Adelaide Ristori e ricevè la visite dal re Vittorio Emanuele III, onôr che nol jere mai stât risiervât a nissun altri esponent dal mont dal spetacul. La Ristori e veve recitât in 334 citâts, 33 stâts, 5 continents, par un totâl di 3546 aparizions in sene.
8. La compagnie udinese “Chei de Lum”, che la sô anime al jere Silvio Sattolo, e à recitât ancje a Rome, Vignesie e Milan. Un dai siei cjavai di bataie e jere la trasmission radiofoniche “Il fogolâr”, cun protagoniscj Florean e Venturin. Tai agns Trente, la sô stagjon teatrâl estive a Padier e ve cussì tant sucès che a faserin un tram speciâl par tornâ a menâ in citât il public.
9. Ducj a cognossin Gianfranco D’Aronco tant che om di culture e espert di leterature furlane. Pôcs, però, a san che tai agns Cuarante al è stât ancje colaboradôr, senograf e autôr di tescj pal teatri.
10. E se us rivàs a cjase un modon cun scrit parsore “PUGTAUS”? No, no je une fantasie, ma un fat pardabon sucedût tal 1970. Autôr de provocazion al jere Luigi Candoni, che al creà un Off-play di 9 dîs di intratigniment. Dome te ultime sere si scuvierzè il significât de scrite: Par Un Grant Teatri A Udin Subite. Pecjât che si à scugnût spietâ fin al 1997 par vê il Gnûf Giovanni da Udine.
11. Ancje la Clape Culturâl Aquilee e à dât un biel contribût pal teatri in lenghe furlane, voltant lavôrs di Beckett, Shakespeare, Jonesco, Molière, Brecht, Goethe, Pirandello, Lorca, Čhecov, e tancj altris.
(s.f.)


text:
Lis declarazions dal President de Regjon Toscane su lis Regjons Speciâls a sunin ofensivis pal Friûl-Vignesie Julie e a alimentin ancjemò di plui chê voie di neocentralisim che e je daûr a lâ za in grant.
Come se nol fos propit dal faliment dal centralisim che si è gjenerade chê sburtade federaliste che, par altri, e je restade irealizade.
A dîle dute, ancje la nestre Regjon no à decentrât i propris podês e si è tignude ben strente “la borse” a discapit di chei altris nivei aministratîfs.
La specialitât e riclame temis storics, economics e politics e argoments tant che la teritorialitât, la autonomie, il federalisim e la identitât.
Su la Autonomie Speciâl de nestre Regjon, o stimi impuartant sotlineâ ciertis cundizions essenziâls pe sô stesse reson di esisti.
Par prime robe, e va rimarcade cun fuarce la coesistence di plui lenghis e identitâts.
Pluriculturalisim, duncje, di promovi.
O soi dacuardi cu la conseire regjonâl Alessandri Colautti cuant che e dîs di no capî cui che si sdegne pai tais ae culture e si dîs, invezit, dacuardi cui tais al insegnament de lenghe furlane.
Parcè, il furlan no ise culture?
Al è determinant ancje il posizionament gjeopolitic economic dal Friûl-VJ. Intal passât la Regjon no jere apetibile e interessante, pe economie, par vie de vicinance cui paîs comuniscj.
Cumò e je simpri prossime ai stes Paîs che a son i nestris simpri plui motivâts gnûfs concorints e contindints ma a rapresentin ancje potenziâi gnûfs marcjâts.
La gnove colocazion tal centri de Europe e va fate rindi. La Regjon e pues jessi une crosade determinante intai flus dai oms e des marcjanziis e chest al puartarès beneficis economics aes comunitâts locâls.
Duncje, e va miorade e coordenade la portualitât, fat deventâ plui eficient il sisteme feroviari e doprât a plen l’as Adriatic-Baltic (Pontebane). Il posizionament de nestre regjon al è une “unicitât” di valorizâ e al è pardabon une esclusive dal Friûl-VJ.
E je impuartante ancje une gjestion aministrative virtuose, come che al è stât par decenis.
Intal ultin periodi, però, nol è stât propri cussì ancje se, dut câs, e je lade tant miôr che in altris Regjons, sedi ordenariis che speciâls.
No son propit il massim de virtuositât sedi il sviliment des partecipadis regjonâls che la cjare e no finide cuistion dal Compart Unic. Lis partecipadis a àn di cjatâ fûr une mission che no sedi la autoconservazion semplice, tornant a jessi buinis pes impresis e pai citadins.
Cence altri, e va fate une riforme istituzionâl e aministrative che e agreghi (no che e fondi) i Comuns in areis largjis, plui largjis di chês previodudis, par delegâur compits e risorsis.
I nivei sub regjonâi, duncje, adeguâts par dimension e funzions par evitâ il tramai dal neocentralisim regjonâl.
A van valorizadis lis professionalitâts dai nestris dipendents publics ancje midiant chê mobilitât, dal sigûr contratade, rindude pussibile propit dal Compart Unic.
Ancje se dut chest, e altri ancjemò, al fos fat, nol sarès dut câs suficient par mantignî la nestre specialitât parcè che par contrastâ cheste gnove derive centraliste (ancje autoritarie e oligarchiche?) al è pardabon necessari che i atôrs politics, economics e sociâi regjonâi a sedin dutun, unîts e solidaris.
Dome cussì o podarìn fâje. ❚
Roberto Muradore
Segretari Gjenerâl Cisl di Udin
La specialitât no dome nus covente par aministrâsi ben, ma ancje par sfrutâ la gnove posizion gjeopolitiche de Regjon............
Lis declarazions dal President de Regjon Toscane su lis Regjons Speciâls a sunin ofensivis pal Friûl-Vignesie Julie e a alimentin ancjemò di plui chê voie di neocentralisim che e je daûr a lâ za in grant.


text:
Sportel Regjonâl pe Lenghe Furlane
Il Sportel Regjonâl pe Lenghe Furlane al è organizât di une Sede Centrâl e di cuatri Sedis Periferichis.
I servizis ufierts di ogni Sportel si riferissin in particolâr ae consulence linguistiche e ae traduzion scrite dal talian al furlan di tescj, cul obietîf di garantî l’ûs tai ents stes de lenghe furlane; la consulence su la toponomastiche in lenghe furlane pai ents che a vedin dibisugne di prontâ la cartelonistiche stradâl e insegnis in gjenerâl, e par garantî il plen rispiet dai toponims uficiâi stabilîts su la fonde dal D.P.Regj. n. 16 dai 13/02/2014; la informazion e l’orientament al public.
I servizis erogâts a son davuelzûts a pro di ducj i ents locâi, dai ents strumentâi e dai concessionaris di servizis publics includûts intes areis rispetivis dai sportei. Il servizi al è garantît ancje ai privâts, se stimât coerent cu lis liniis di politiche linguistiche regjonâls.
Il progjet di Sportel al è finanziât de Regjon F-VJ cui fonts de leç 482/1999 e al è rimetût ae ARLeF – Agjenzie Regjonâl pe Lenghe Furlane, tant che organisim competent pe sô gjestion.
Uficis
Par resons di sigurece e di prevenzion leadis ae emergjence epidemiologjiche in cors pal Coronavirus, su la fonde des disposizions emanadis in materie di bande des Autoritâts, si comuniche che il Sportel Regjonâl pe Lenghe Furlane al ricêf dome par apontament, telefonant o scrivint ai contats ripuartâts chi sot.
Sede Centrâl
Udin, vie San Francesco, 23
Tel. 0432 1743400
Email: info@sportelfurlan.eu
Oraris pal public:
dal lunis al vinars: des 10.00 aes 12.00
Oraris par informazions telefonichis:
dal lunis al vinars: des 10.00 aes 12.00
martars e joibe: des 14.30 aes 16.30
Sede Friûl de Alte
te sede dal Comun di Tumieç, Place XX Settembre, 1
Telefon 0433 487490
Email: alte@sportelfurlan.eu
Oraris:
lunis: des 9.00 aes 13.30
martars: des 9.00 aes 13.00 e des 14.00 aes 17.00
joibe: des 9.00 aes 13.30
Sede Friûl de Basse
te sede dal Comun di Muçane, v. Roma, 22 – plan tiere
Telefon: 0431 69017159
Email: basse@sportelfurlan.eu
Oraris:
lunis: des 9.00 aes 13.00 e des 13.30 aes 17.30
martars: des 9.00 aes 13.00
joibe: des 9.00 aes 13.00
Sede Friûl Ocidentâl
te Biblioteche Comunâl di San Vît dal Tiliment, vie P. Amalteo 41
Telefon: 0434 843043
Email: ocident@sportelfurlan.eu
Oraris:
martars: des 9.00 aes 15.00
joibe: des 9.00 aes 15.00
vinars: des 9.00 aes 13.00
Sede Friûl Orientâl
te sede dal Comun di Gurize, Place dal Municipi 1
Telefon: 0481 383451
Email: orient@sportelfurlan.eu
Oraris:
lunis e miercus: des 9.00 aes 13.00 e des 13.30 aes 17.30


text:
_ _ _ _ _ _ _ _ _ _ _ _ _ _ _ _ _ _ _ _ _ _ . _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ (_ _ _ _ _ _ _ ) _ _ _ _ _ _ _ _ _ _ _ _ _ _ _ _ _ _ (_ _ _ _ _ _ _ _ ) (_ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ _ ).
la c_ _ _ _ _ _ _ _ _ _ e di a_ _ _ _ _ . a_ _ _ _ s i_ _ _ _ _ _ _ e fu f_ _ _ _ _ _ _ _ _ e c_ _ _ _ _ _ _ _ a n_ l 1_ _ 0 d_ _ _ _ _ _ _ _ _ _ o t_ a a_ _ _ _ _ _ _ _ _ _ e (_ _ _ _ _ _ _ ) e d_ _ _ _ _ _ e a_ _ _ _ _ _ _ e (_ _ _ _ _ _ _ _ ) (_ i q_ _ _ i si a_ _ _ _ _ _ e la s_ _ _ _ _ à s_ _ _ _ _ _ a c_ _ a n_ l 1_ _ _ ).
la co_ _ _ _ _ _ _ _ _ e di ai_ _ _ _ . ai_ _ _ s in_ _ _ _ _ _ e fu fo_ _ _ _ _ _ _ _ e co_ _ _ _ _ _ _ a nel 19_ 0 da_ _ _ _ _ _ _ _ _ o tra ae_ _ _ _ _ _ _ _ _ e (f_ _ _ _ _ _ ) e de_ _ _ _ _ e ae_ _ _ _ _ _ e (g_ _ _ _ _ _ _ ) (ai qu_ _ i si ag_ _ _ _ _ e la so_ _ _ _ à sp_ _ _ _ _ a ca_ a nel 19_ _ ).